Leioako Umore Azokaren 20. edizioa hastear da — dantzan.eus\nHemen zaude: Hasiera › Albisteak › Leioako Umore Azokaren 20. edizioa hastear da\nLeioako Umore Azokaren 20. edizioa hastear da\nJordi L. Vidal konpainia.\nLeioako Udalak antolatutako Kaleko Artisten Azoka maiatzaren 16tik 19ra izango da aurtengoan. Leioako 30 espazio hartuko dituzte artistek, 120 konpainia inguruk aurkeztuko dituzte euren lanak eta horietako 19 Leioan kaleratuko dira lehenengo aldiz. Ana Capilla konpainiaren “Cajita de música”, La Glo Zirko Dantza Konpainiaren “Sacred” eta Organik Dantza Antzerkiren “Sardina freskue!” lanak izango dira aurtengo dantza estreinaldiak.\nDantza, antzerkia, eta zirku garaikidea izango dira azokaren ardatz nagusiak, baina komedia, musika, magia, dantza bertikala edo ekilibrismoa ere izango dira ikusgai; umorea inoiz ahaztu gabe.\nMaiatzaren 17an, parte hartuko duten konpainiei harrera egingo zaie 14:30ean Mendibile Jauregian. Umore Azoka Leioa 2018ko sariak eta Umore Azoka 2019 Sari Berezia bertan banatuko dira.\nMaiatzak 16 osteguna\nGarazi & Cía. (Euskal Herria): “ERRAiA”. Aldapa auditorioan, 19:00etan eta 22:00etan.\nNuc (Valentzia): “Aigua” Errekalde plazan, 23:00etan.\nLa Glo Zirko Dantza Konpainia (Euskal Herria): “Sacred” Errekalde plazan, 23:59an.\nMaiatzak 17 ostirala\nJordi L. Vidal (Bélgica): “An encounter” Udaletxean 18:00etan.\nCía. Ana Capilla (Euskal Herria): “Cajita de música”. Udaletxean, 19:00etan.\nCie. LMP (Alemania/Brasil/Espainia): “Piti Peta Hofen Show” Ondizen 19:00etan.\nCollectif Eflirkoa (Frantzia): “Echos” Udaletxean 19:00etan.\nCía. de Danza Iker Gómez Teatro Físico (Madril): “El Pequeño lago de los cisnes” Udaletxean, 20:00etan.\nOrganik Dantza-antzerki (Euskal Herria): “Sardina Freskue!” San Juan Bautista plazan, 21:30ean.\nLa Glo Zirko Dantza Konpainia (Euskal Herria): “Sacred” Errekalde plazan, 22:30ean.\nMariana Collado & Lucio A. Baglivo (Madril/Argentina): “MYL” Errekalden 13:00etan eta 19:30ean.\nCía. de Danza Iker Gómez Teatro Físico (Madril): “El Pequeño lago de los cisnes” Udaletxean, 19:00etan.\nCía. Ana Capilla (Euskal Herria): “Cajita de música”. Udaletxean, 20:00etan.\nFundación Fidias (Euskal Herria): “The Last Wimba-Dinkas” Jose Ramon Aketxean 20:00etan.\nJordi L. Vidal (Bélgica): “An encounter” Udaletxean 21:00etan.\nCie. LMP (Alemania/Brasil/Espainia): “Piti Peta Hofen Show” Aldapa auditorioan 21:00etan.\nOrganik Dantza-antzerki (Euskal Herria): “Sardina Freskue!” San Juan Bautista plazan, 22:30ean.\nCía. Ana Capilla (Euskal Herria): “Cajita de música” Udaletxean, maiatzaren 17an 19:00etan eta 18an 20:00etan\nKutxatila koloretsuaren barruan bizi den dantzaria kanpora atera da. Musikazko bere mundua erakutsi nahirik, txangoa egitera eramango gaitu, musika klasikoan hasi eta rock and rolleraino. Unibertso horrek akatsik gabea dirudi harik eta, kutxatila soinurik gabe, “mutu”, geratzen den arte. Lortuko ote du, adiskideen laguntzaz, musikaren egiazko sorlekua aurkitzea.\nGarazi & Cía. (Euskal Herria): “ERRAiA” Aldapa auditorioan, maiatzaren 16an 19:00etan eta 22:00etan.\nERRAiA antzerkia, dantza, kable gaineko oreka eta musika ehuntzen dituen zirko garaikideko ikuskizuna da. Garazai Pascual kable gaineko dantzariak eta Roberto Castro multiinstrumentalistak, euskal emakume baten hiru belaunaldiko, iragana, oraina eta geroaren istorioaren pieza aurkezten du.\nTradizio zaharren interpretazio modernoa. Artile gogor eta ederraren erabilerak, Euskal Herriko kultura zein Bizitzako haria ekarriko dizkigu gogora. Xuxurla malenkoniatsuaren ikuskizuna, bibrazio musikal tradizionalarekin bat eginez.\nLa Glo Zirko Dantza Konpainia (Euskal Herria): “Sacred” Errekalde plazan, maiatzaren 16an 23:59an eta 17an 22:30ean.\nItsasoaren sakonenetik galaxia urruneneraino guztia konektaturik dago. Horixe da lotzen gaituen lokarri sakratua. Denboraren herentzia da, sorkuntzaren hazia, guztiok barruan eramaten duguna. SACRED (Sakratua) ikuskizunean, bizitzari bere eitea ematen dioten jainkozko geometria horiek zeharkatuko dituen bidaia proposatzen dizuegu. Dantza eta proiekzioa batzen dituen ikuskizun honek gogoeta egitera gonbidatzen gaitu, gure baitan dar-dar, unibertsoaren taupadaren partituran, egiten duen notaren inguruan.\nOrganik Dantza-antzerki (Euskal Herria): “Sardina Freskue!” San Juan Bautista plazan, maiatzaren 17an 21:30ean eta maiatzaren 18an 22:30ean.\nSardina Freskue! Ikuskizunean aurrera jarraitzen du konpainiak itsasoaren munduaz eta han emakumeek duten lekuaz duen interesak. Saregileen ondotik, orain Santurtziko sardina-saltzaileen txanda da. Lanbide horren ondare gisa kantu bat geratu zaigu, penintsula osoan ez ezik, haratago ere ezaguna dena. Omenaldia eskaini nahi diegu emakume haiei, haien lan estimatua eta haien ospe handia ez dadin ahaztu, eta, horretarako, sardina-urrina izango da protagonista nagusietakoa saioan zehar. Sardina Freskue! Dantza-antzezpena da, umoretsua, freskoa eta urrintsua, eta publikoaren parte hartzea bilatuko da une jakin batzuetan, haiek ere, hala nahi badute, erabakimena izan dezaten antzezleek eskainiko dituzten proposamenen gainean.\nNuc (Valentzia): “Aigua” Errekalde plazan, maiatzaren 16an 23:00etan eta 17an 21:30ean.\nBegientzako poesia da hau, elkartasunari, ingurumenari eta adiskidetasunari buruzkoa. Hamar metroko altueran egindako gogoeta, zanko, aireko dantza eta akrobazia bitartez. Planetan zehar egiten dugun igarobidearen metafora. Unibertso distopiko batean, gurean esaterako, bi arima alderrai, lotsagabe eta egarriz dabiltzanak uraren zaintzailearekin topo egin dute. Hark, betarte beltza eta hankokerra, bere bihotz itzela ireki behar izango du dantza eta irribarrea berreskuratzeko. Arimak, berriz, moralik eta lotsarik gabeak, egoki jokatzen ikasi beharko dute. Hirurek ala hirurek behar dute, ura bezainbeste, bizitzen ikastea.\nCía. de Danza Iker Gómez Teatro Físico (Madril): “El Pequeño lago de los cisnes” Udaletxean, maiatzaren 17an 20:00etan eta 18an 19:00etan.\nKoreografia puska labur hau “Artegintzatik” ikerketaren zati bat da, alegia, Iker Gómez koreografoak egiten ari den Doktoretza Tesiaren haritik egindako ikerketa baten zatia. Doktoretza Tesiaren izenburua da “Beltxargen Aintzira Balletaren bikoiztasuna Dantza Garaikidetik”, eta helburua du, jatorrizko Balletaren analisitik eta azterketatik abiatuta, kontakizunaren atzean dagoen irakurketa zeharkatzea. Balletaren argumentuaren egitura eta formaltasuna alde batera utzi eta, oraingo testuinguruan, obra horren atzean gordetzen den esentzia bilatzen da. Beltxarga Beltza eta Beltxarga Zuriaren artean dagoen bitasunetik abiatuta, ikerketa lana hasten da, Bitasun irizpide berriak erabiliz: Esanahia eta Zentzua, Egiazkoa eta Gezurrezkoa, Hitza eta Keinua, Banako Nortasuna eta Taldeko Nortasuna, Edertasun Objektiboa eta Edertasun Subjektiboa.\nMariana Collado & Lucio A. Baglivo (Madril/Argentina): “MYL” Errekalden maiatzaren 18an 13:00etan eta 19:30ean.\n“MyL” izenpean Mariana Collado eta Lucio A. Baglivo elkartzen dira, 40 urte inguru bizitzaren zati handi bat arte eszenikoei eskainiaz. Proiektu honen helburua da agertoki gainean, dantza garaikidea, flamenkoa, antzerkia eta akrobazia erabiliz, agertoki gainean diren bi pertsonen arteko bat-egitearen barnekotasuna ezbaian jartzea, eta horrekin batera, nola hori islatzen den gure gaurko gizartean, gizon-emakumeen arteko erlazio soiletik, dantza bat konpartitu, besterik nahi ez dutenean.\nCie. LMP (Alemania/Brasil/Espainia): “Piti Peta Hofen Show” Ondizen maiatzaren 17an 19:00etan eta Aldapa auditorioan maiatzaren 18an 21:00etan.\n3 herrialde, 3 malabarista, 3 objektu. 45 minutu umorez, erokeriez eta orain arte gizakiak inoiz ikusi ez dituen teknika sekretuez josiak. 3 pertsonaia bizi dira unibertso absurdo batean, logika kontraesankorrekin, ergelkeria nagusi dela eta ama-hizkuntza malabarismoa. Piti Peta Hofen Show honetan erabat desberdinak diren 3 estilo berezi nahasten dira, eta antzerki, inprobisazio eta gauzekiko obsesioaren bidez erakusten zaigu. Ikuskizun hau egokitu daiteke edozein leku edo eguraldi gorabeherarekin ere, dela euria, ekaitza edo sumendien erupzioa. Ikuskizuna muturreko pobrezian oinarrituta dago. Dramaturgia molde honetan, inprobisazioa eta antzezpena nahasten dira kaos sortzaile baten dimentsioan.\nJordi L. Vidal (Belgika): “An encounter” Udaletxean maiatzaren 17an 18:00etan eta 18an 21:00etan.\nIkuskizun original eta dinamikoa, lurreko akrobazia, dantza eta antzerki fisikoa konbinatzen dituena. Bi pertsonaren arteko topaketa xamurra eta suharra, hunkitzen gaituena, irribarrez eta ustekabez osatutako koktel batean.\nCollectif Eflirkoa (Frantzia): “Echos” Udaletxean maiatzaren 17an 19:00etan.\nEflirkoa Kolektiboaren azken lanak Echos du izena, eta gizakiak hirian duen lekua auzitan jartzen du. Metropoliaren irakinaldian gizakiak lasterka dabiltza hara eta hona, elkar gurutzatzen edota elkar ukitzen dute, elkar ikusi gabe. Hiriko Echos aztoratuak jiraka dabiltza eta gure bizitzak hausten dituzte. Zalaparta horretan, burbuila batek eklosionatzen du… denbora gelditzen da… arnasak eta azala laztantzen duen haizeak zentzumenak pizten dizkigute… erritmoa esnatzen da eta bere dantzara bultzatzen gaitu. Une horretan, geure keinuez, pozen eta topaketa humanoen Echos horiekin partekatzen dugu biribilketa bat.\nFundación Fidias (Euskal Herria): “The Last Wimba-Dinkas” Jose Ramon Aketxean maiatzaren 18an 20:00etan.\n“The Last Wimba-Dinkas” ikuskizuna Leire Rada, Aida Gomez eta Elda Ugarte artistek zuzendu eta koreografiatutako lana da. Bertan, 50 antzezlek dantzaren bidez kontatuko digute Afrika exotikoan izandako abentura ausarta. Fidias fundazioak integrazio eta garapen pertsonala bilatzen du arteen bitartez. Oraingo honetan, publiko guztientzako lana eskaintzen digu tartean direla dantza molde asko: Afro, Dancehall, Hip-Hop… helburua dela umorea, alaitasuna eta begirunea transmititzea.\nInformazioa: Leioako Umore Azoka 2019 (pdf)


Omenaldia, irabazita | Kirola | Berria\nEmozioz eta hunkituta agurtu dira Anoetatik Xabi Prieto eta Carlos Martinez. Realaren garaipena bigarren planoan geratu da (3-2)\nTaldekideak eta senideak, Xabi Prieto eta Carlos Martinez airean dituztela. JUAN CARLOS RUIZ / FOKU Tamaina handiagoan ikusi\nEz edozein jokalari, Xabi Prieto eta Carlos Martinez baizik agurtu ziren atzo Anoetan, betirako, Leganesen aurkako partidan. Biek azken neurketa jokatu zuten etxean Realeko elastikoarekin, eta emozioz beteriko omenaldia jaso zuten. Benetan hunkigarria. Imanolen taldeak lortutako garaipena ere bigarren plano batean geratu zen (3-2). Eta ez da gutxiagorako, XXI. mendean klubaren ibilbidean giltzarri izan diren bi jokalari baitira. Partida jokoan zegoen bitartean keinu batzuk izan ziren haien ohorez, baina epaileak azken txistua jo bezain laster hasi zen festa. Ondo merezitakoa, bien artean 700 partida jokatu baitituzte Realarekin.\nNeurketak ez zuen distira gehiegirik izan, baina bai golak. Oiartzabalek sartu zuen Realaren lehena, eta aulkian zeuden Prieto eta Martinezengana jo zuen zuzenean. Canales ere oroitu zen kapitainarekin bigarren golean, ezkutuan haren aurpegia ageri zela baliatuz, keinu nabarmena egin baitzuen. Leganesen 2-1ekoa iritsi zen gero, eta bigarren zatian binakoa. Oso deseroso aritu zen Reala azken tarte luzean, baina zalantzaz beteriko penalti batek ekarri zion garaipena. Willian Josek 3-2koa egin ondotik zelairatu ziren Prieto eta Martinez, aulkitik. Kapitainak txalo sorta galanta jaso zuen 83. minutuan, eta zaleek portaera bera izan zuten nafarrarekin, 88.ean.\nPartida amaitzean, klubak omenaldi hunkigarria eskaini zien biei. Hainbat jokalari ohi sartu ziren zelaira, eta haien tartetik pasatu behar izan zuten Prietok eta Martinezek. Zelai erdian pankarta bat ageri zen, zera zioena: Nik ez dut bigarren talderik. ondoan zain zegoen Jokin Aperribai presidentea. Martinez abiatu zen lehenbizi, eta esker oneko hitzak egin zituen. Haren atzetik, Prietoren txanda izan zen, eta lau lagun eraman zituen ondoan, hark baino partida gehiago jokatuta dituzten laurak: Gorriz, Larrañaga, Zamora eta Arconada. Kapitainari ere eman zioten mikrofonoa: «Oso harro nago armarria eraman dudalako». ondoren, ohorezko itzulia eman zioten Anoetari, eta bukaeran Agur, jaunak abestu zuten denek.


Gaiak: Maria de Maeztu - Euskonews\nGaiak: Maria de Maeztu\nGasteizen jaio zen Maria de Maeztu Whitney 1882ko uztailaren 18an eta 1948ko urtarrilaren 7an zendu zen Argentinan, Mar de Platan. Aita arabarra zuen, ama berriz, ingelesa. Feminismoari eginiko ekarpenarengatik ezagun dugu emakume hau.\nBere aita hil zenean familia dirurik gabe gelditu zen eta ondorioz, Gasteizetik Bilbora mugitu ziren bizitzera. Han, egoera hobetzeko asmoz, Mariaren amak neskentzako egoitza bat ireki zuen eta bertan sartu zitzaion Maria gazteari irakaskuntzarako zaletasuna, amari lagunduta.\nGrina hark bultzatuta, goi mailako irakasle ikasketak egin zituen Madrilen. Salamancako Unibertsitatean ere ibili zen, Filosofia eta Letrak ikasi zituen bertan. Ondoren, Europako hainbat tokitan osatu zituen bere estudioak.\nBilboko eskola publiko bat zuzendu zuen 1902tik 1912 bitartean eta bertan ekin zion buruan bueltaka zituen erreforma pedagogikoak egikaritzeari: eskolak kanpoan emanez, kantinak sortuz, udako udalekuak antolatuz, eta irakaskuntza laiko bat aldarrikatuz, besteak beste.\nKonferentziak ematen hasi zen eta bai estatuan eta baita munduko hainbat unibertsitatetan ere aritu zen: Argentina, Amerikako Estatu Batuak, Mexiko, Britainia Handia eta Kuban, esaterako. Gainera, zituen hizkuntza desberdinen ezagutzarengatik, pedagogiari buruzko nazioarteko kongresuetan enbaxadore gisa ibili zela esan daiteke.\nMaria de Maezturen ekimenez emakumeen lehenengo kluba sortu zen Espainian 1926an. Lyceum Club zuen izena, eta nahiz eta arabarrak mistoa izatea nahi zuen, ez zen hala izan. Helburua, emakumeen taldeko espiritua sustatzea zen eta horrez gain, emakumeek etxeko lau paretak baino zerbait gehiago edukitzea zuen xede. Literatura, zientzia, arte plastikoak, musika eta beste hainbat sail zituen eta Maria de Maeztuk ikastaroak, hitzaldiak, kontzertuak eta erakusketak antolatzen zituen, besteak beste.\nGerra piztu zenean bere anai Ramiro fusilatu zuten eta ihes egitea erabaki zuten. Hala, 1937an Argentinara abiatu eta bertan irakasle lanei eutsi zien, Buenos Aireseko unibertsitatean Hezkuntzaren Historia katedra eskuratuta. Honoris causa doktore izendatu zuten munduko unibertsitate ezberdinek.\nGustavo anaia hil zenean bueltatu zen berriro ere, 1947an. Ondoren, Argentinara itzuli zen, baina ez luzerako. Izan ere, Mar de Platan zendu zen 1948ko urtarrilean. Bere gorpuzkiak familiak Lizarran zeukan mausoleora eraman zituzten.\nMaria de Maeztu feminista kontsideratzen zen eta esaten zuenez “lotsatu egingo nintzake feminista ez izateaz. Nire ustez emakumeek pertsona bezala giza kultura garatzen kolaboratu behar dute”. Estatu mailan, emakumeen askapenerako aitzindari bihurtu zen gasteiztarra.\nMAEZTU WHITNEY, Gustavo de MAEZTU WHITNEY, María de MAEZTU WHITNEY, Ramiro\nElkarrizketa: Aimara Arostegi Uriagereka. (Andra Mari Ikastolako zuzendaria): Animatu Ibilaldira, animatu euskararen motorrera etortzen!\nAtzoko irudia: ds


Nerea Mendizabal: "Haurrek ezetz esatean, zeri baietz esaten dioten erreparatu behar da" - Arrosa\nGurasoek haurrei zerbait exijitzen dietenean, haurrak matxinatzera eta oposizioan egotera bideratzen dituztela uste du Nerea Mendizabal psikologoak. Helduek exijentzia horren atzean dauden beharrak deskubritu eta haurraren jarrerarekin bat eginez gero, ordea, egiazko komunikaziorantz bidea egiteko aukera dagoela iruditzen zaio. Gurasoen eta haurren interesak kontuan izan eta irtenbidea topatzeko aukera. Guraso.eus atarian horretaz idatzi duena hitzetan azaldu du Mendizabalek Bergarako Txapa irrati librean.\nPosted in ZebrabideaTagged #elkarrizketa #exijentzia #guraso #haur #jarrera #negoziaketa #nerea mendizabal #portada #txapa\nSOINUGELA: Trip, bidaia... 60ko urteetako psikodeliaren erakusgarri zabala


Herri galdeketa eginen dute udazkenean Donezteben ere. Noticias de Navarra\nHerri galdeketa eginen dute udazkenean Donezteben ere\nGure Esku Dago dinamikaren baitan sortu da Aunitz Eskuetan plataforma\nAunitz Eskuetan plataforma aurkeztu zuten ortziralean. (UTZITAKOA)\ndoneztebe- Gure Esku Dago dinamikaren baitan sortu da Aunitz Eskuetan plataforma Malerrekan, udazkeneko galdeketa aurrera ateratzeko asmoz. Ostiralean egin zen aurkezpena Doneztebeko herrigunean, eta giro ederrean Malerrekan ere erabaki nahi dutela aldarrikatu zuten. Momentuz, galdeketa Donezteben bakarrik gauzatuko da, baina udaberrira begira olatua Malerrekako gainerako herrietara iristeko itxaropena dute herritarrek. Horrez gain, orain arte Doneztebeko herritarrek egindako atxikimenduekin bideo labur bat ere sortu dute.\nUdazkenera bitartean ekitaldi, festa eta tailer andana antolatuko dituzte. Lehenengoak Doneztebeko bestatan izango dira: hala nola, bezperan, 28an, kalejira koloretsua eginen da arratsaldeko 7etan;eta San Pedro egunean, berriz, egun osoan herriko txosnan egonen dira. Arratsaldeko 5etatik aitzinera haurrendako tailerrak antolatu dituzte, eta gauza bera azken egunerako, iganderako.\nGaldeketa zilegi izan dadin, irailean hasiko dira sinadura bilketarekin Donezteben. Bitartean, kamisetak eta boletoak saltzen hasi dira, finan- tzazioa lortze aldera. Antolatuko diren ekitaldi guztiak Facebook eta Twitter bidez zabalduko dira;baita ahoz aho eta mezuz mezu ere.\nAunitz Eskuetan taldeko kideek adierazi nahi dute informatzera, laguntzera nahiz eztabaidatzera hurbildu nahi duen edonork ateak irekiak dituela. - Aitor Arotzena


Hiru partiduko jaialdia hartuko du gaur Astelenak 19:00etatik aurrera - etakitto.eus\nHiru partiduko jaialdia hartuko du gaur Astelenak 19:00etatik aurrera\nLehendabizi, Errendimenduko Gipuzkoako Eskuz Binakako Txapelketako partiduan, Ekhi Azpilikueta eta Ugaitz Segurola eibartarrek Alberdi-Lete Azkoitiko bikotearen aurka jokatuko dute. Jarraian izango diren beste bi partiduetan Gipuzkoako lau eta erdiaren barruko neurketak izango dira: hasteko, Manex Gisasola eibartarrak eta Amuategi soraluzetarrak neurtuko dituzte indarrak eta, segidan, Iraolagoitia eibartarra Anduaga andoaindarrari irabazten ahaleginduko da.\nKlub Deportiboko beste pilotariek kanpoan jokatuko dute asteburu honetan. Helduen mailan, lau eta erdiaren barruan, Azkargortak Getarian du norgehiagoka, bertako Zenekortaren aurka, eta Narbaizak Ataunen, bertako Urdangarin aurrean duela. Infantiletan, Xuban Varonak eta Oñatz Urkiagak osastutako bikoteak Bergaran izango du lehia. Eta, azkenik, Liher Gilek eta Aratz Amillategik osatutako alebin mailako bikotea Orion izango da.\n« Arrate Eibar Eskubaloiak zaletuen bultzada izango du asteburuko igoera fasean Finalista Eguneko dominen banaketa Depor aurrean egingo da, ez Arraten »


ekonomialari klasikoa (1723-1790)\nAdam Smith (Kirkcaldy, 1723ko ekainaren 16a greg./ekainaren 5ajul. - Edinburgh, 1790eko uztailaren 17a) ekonomialari eta filosofo eskoziarra. Ekonomiaren aita bezala ezagutzen da, bere Adam Smithek The Wealth of Nations (Nazioen Aberastasuna) liburu sonatuarengatik (1776. urtean argitaratua). Lan honek ekonomia diziplina akademiko moduan garatu ahal izateko oinarriak jarri zituen, eta aldi berean merkatu librean oinarrituriko ekonomia libre baten aldeko aldarrikapen sutsua izan zen. Honela, ideologia liberalaren diskurso ekonomikoari funtsezko ekarpenak egin zizkion, gure garaian ere gaurkotasuna izaten jarraitzen dutenak.\nKirkcaldy, 1723ko ekainaren 16a\nEdinburgo, 1790eko uztailaren 17a (67 urte)\nekonomialaria, saiakeragilea, filosofoa, idazlea eta unibertsitateko irakaslea\nGlasgowko Unibertsitatea (1751 - 1763)\nRoyal Societyko kidea (1767)\n2.1 Sentipen moralen teoria\n2.2 Nazioen Aberastasuna\n2.3 Ekarpen nagusiak\nKirkcaldyn (Eskozia) jaio zen 1723. urtean. Txikitan aitak bortxatu egin zuen, bere bizitzan zehar agerian gelditu izan ziren traumak sortuz. 1737an Glasgowko unibertsitatean sartu zen ikasle, bertan Francis Hutchesoneko Filosofia moralaren inguruko klaseak eman zizkiolarik. Ikasgai honetan (moral praktikoak bere lekua bazuelarik) oinarritu zuen Smithek, batik bat, Nazioen Aberastasuna. 1740an Oxfordeko Balliol Collegera ikastera joateko beka bat eskuratu zuen, baina, Nazioen Aberastasunean esan zuen bezala gainbehera zihoan ikastetxea zen hura. 1748tik 1751ra Edinburgon erretorika eta literaturko katedreden irakasle laguntzaile izan zen, eta David Humeren lagun egin zen, honek bere pentsakera eta obran eragin izugarria izan zuelarik. 1751n logikako eta 1752an filosofia moraleko katedradun izandatu zuten Glasgowko unibertsitatean. 1763an, unibertsitatea alde batera utzi eta Buccleucheko 3. dukearen tutore lanetan hasi zen, honekin batera Frantzia eta Suitzatik bidaiatuz. Bidaia honetan lege naturalean, aberastasunean eta ordenean oinarrituriko politika eta ekonomia defendatzen zituzten fisiokrata frantziarrak ezagutu zituen. Bere teoria propioa osatzeko François Quesnay eta Anne Robert Jacques Turgoten ideietan oinarritu zen. 1766tik 1776ra Kirkcaldyn bizi izan zen. 1778an Edinburgoko Aduanen zuzendari izendatu zuten eta lan honetan aritu zen 1790eko uztailean hil zen arte.\nSentipen moralen teoriaAldatu\n1759ko Sentipen moralen teoria (The Theory of Moral Sentiments) berekoikeriak inongo paperik jokatzen ez duten giza jokabide guztiak aztertuz hasten da. Orduan jatortasun prozesua azaltzen da, zeinaren bidez norbanako gai den beste baten lekuan jartzeko, nahiz eta irabazirik ez jaso horren ordainetan. Honekin, Humek zuen kontzeptzio utilitarista kritikatzea bilatzen zuen Smithek. Obraren garapenak ikusle inpartzialaren aurkikuntzara darama, ekintzen egokitasuna eta ezegokitasuna ezarriko lukeen barne ahotsara hain zuzen. Lan honetan zehar autoreak sentipen moralen jatorria eta funtzionamendua azaltzen ditu: mendekua, bertutea, gorespena, ustelkeria, justizia… Emaitza sistema moralen kontzepzio historiko eta dinamikoa da, erlijioek ezarririko ikuspegi estatikoen aurrean.\n1776an Adam Smithek Nazioen Aberastasunaren izaera eta iturriei buruzko saiakera edo laburtuz Nazioen aberastasuna (The Wealth of Nations) idatzi zuen. Lan honegatik ekonomia politikoaren aitzindaritzat du Smith aditu askok. Obra honek ekonomia politikoa zientzia politiko, etika eta jurisprudentziatik bereizteko ahalegin garbia erakusten digu. Bereizketa honetarako funtsezkoa da merkantilismoari (inperio kolonialei gehiago lotua iraultza industrialari baino) eginiko kritika.\nErabilpen balioaren eta truke balioaren arteko bereizketa garbia.\nKapitalaren pilaketa garapen ekonomikorako iturri bezala\nNazioen aberastasunaren inguruan interpretazio ugari egin dira.\nDavid Ricardo: obraren kritika egin zuen, lanaren balioaren teoria eta kapitala eta ekoizpena bezalako terminoak sakonduz\nKarl Marx: Ricardoren lerroa sakondu eta ikuskera Smitharrak berhartzen ditu\nMilton eta Rose Friedman: Esku Ikusezina eta estatuaren paperean zentratzen dira. Aukeratzeko askatasuna idatzi zuten, komertzio libreari buruzko doktrina smitharrean oinarrituz\nWikimedia Commonsen badira fitxategi gehiago, gai hau dutenak: Adam Smith\nMultimedia: Adam Smith (philosopher)\nAzken aldaketa 17 azaroa 2021(e)an, 23:23(e)tan\nOrriaren azken aldaketa: 17 azaroa 2021, 23:23.


Antzinako Lanbideak - Tradiziozko eraikinen modelogileak\nEdozein ondasun motaren tamaina txikiko erreprodukzioak egiteko jarduerak historia luzea du, eta esan liteke gizarte garatuetan garrantzia ez galtzeaz gain gero eta presentzia handiagoa lortzen ari dela. Lanbide honetan espezializatutako artistak eta artisauak modelogile izenekoak dira.\nModelogintza industria sektore askotan egon da presente, itsasontzigintzan edo aeronautikaren alorrean, esate baterako. Epe luzean zehar produkzio jardueraren elementu lagungarri gisa erabili izan da, baina, badirudi azken hamarkadetan batez ere informazio baliabide izateko eskatzen dela, eta, batez ere, apaingarri gisa.\nModelogileen jarduerak aukera sorta handia eskaintzen du. Esaterako, badira zeregin hauekiko zaletasuna dutela eta eskala txikian ondasunen erreprodukzioak egiten dituztenak, arestian aipatu dugun bezala, edo lanean profesionalki aritzen direnak, kopia zehatzak eginez, oraingo edo iraganeko itsasontzi edo eraikuntzen kopiak esaterako. Azken horiek egindako lanek zenbaitetan aurretik ikerketa lan handia egitea eskatzen dute, eta lana behar bezala egiteko ezagupen tekniko nabarmena eta esku abilezia handia behar izaten dira.


naiz: hedabidea zara - 2009: Xabier Arzalluzi elkarrizketa Info7 irratian\n2009: Xabier Arzalluzi elkarrizketa Info7 irratian\nAgin Laburuk 2009an Xabier Arzalluzi bere bulegoan egindako elkarrizketa. EAEko hauteskuneak pasa berritan egindako apustuaren zorra kitatzera joan zen Laburu.\nNola kargugabetu asmo dituzte kataluniar presoak?\n'Larrion efektua'... noraino?\nZer pisu izango du ultraeskuinak Europan M26aren ostean?\nJoseba Agirretxea: «Kezkagarria da, kargua hartu orduko espetxera bidali dituztelako»\nAldaketarako bide luzea Nafarroan [Erreportajea]


Azaroaren 22an Udalak 2017ko aurrekontuen inguruko bilera irekia egingo du Potxoenean | Usurbildarrak aurrera\n← Usurbilgo GEDk deituta azaroaren 26an Usurbilgo 2017ko galdeketa antolatzen hasteko bilera irekia\nGuraSOSek azaroaren 26an Donostian egingo den manifestazioan parte hartzeko deia egin du →\nAzaroaren 22an Udalak 2017ko aurrekontuen inguruko bilera irekia egingo du Potxoenean\nPosted on 2016/11/21 | Utzi iruzkina\nUsurbilgo Udalak asteartean (azaroak 22) 2017ko aurrekontuen inguruko bilera irekia egingo du, herritarrei hurrengo urterako inbertsio nagusienak zeintzuk izango diren eta prozesu horren ibilbidearen azalpena egingo du. Bilera Potxoenean egingo da, arratsaldeko 18:00etan.\nAbenduan behin betiko onartu aurretik, Udalak 2017 urterako aurrekontuak lantzen ari da. Bertan herritarren zein herriko eragile ezberdinen iritziak kontutan izango ditu, partehartze bitartez osatutako Gobernu Planean oinarrituko direlako.\nUsurbilgo Udalak adierazita, 2017ko aurrekontuek berritasun bat ekarriko dute. Usurbildarren partehartze kultura sustatu asmoz, Udalak 40.000 euroko diru partida bideratuko du ‘Kale Irekiak’ mugikortasun planean herritarrek eginiko hainbat proposamenen gauzatzeko. Mugikortasun planeko ondorioak otsailean egingo dira publiko, baina Udalak horietako batzuk burutzeko diru partidak aurreikusi ditu: “Guk aurrekontuak herritarren eskaera eta beharrei erantzuten dien tresna bat bezala ulertzen dugu, eta horretarako herritarrekin parte hartzea bultzatzea ere garrantzitsua da. 2017rako aurrekontuak ibilbide bateko argazki baten antzera ikusten ditugu. Esan genezake gure ibilbidea herritarrekin eta udal langileekin batera eginiko Gobernu Programaren lanketarekin hasi zela, eta iritzi horiek bai aurtengo eta baita hurrengo urteetarako Aurrekontuetan isladatuko dira”.\nUdalak adierazita, 2017rako aurreikusi diren inbertsio nagusiak hauek izango dira:\nEtxebeste eta Hirutasuna kaleen urbanizazio lanak egite.\nHilerri berria handitzea.\nOiardo kiroldegiko aireztapena egokitzea.\nTxokoaldeko zubiaren legeztatze proiektua egitea.\nAginagako espaloiaren konponketa.\nKalezarko eskailerak berritzea.\nZumarteren eraberritzeko lanak (2017an definituko dira eta proiektu honek ere aparteko finantzaketa bideak izango ditu).


Anisakiak detektatzeko aurrerapenak | Consumer\nAnisakiak detektatzeko aurrerapenak\nAnisakidoak detektatzeko teknika berriak, sentikorragoak eta berariazkoagoak, aplikatzeak produktu seguruagoa bermatzen du arrain eta deribatu mota guztietan.\nAspalditik ari dira aztertzen anisaki-larbak kontsumoko arrantza-produktuetan. Gaur egun, batez ere detekzio-teknika berriak eta parasito hori desagerrarazteko sistemak garatzen saiatzen dira. Arrantza-sektoreak, arazo horren garrantziaz eta kontsumoan duen eraginaz jabeturik, sistema sentikorrago eta espezifikoagoetan oinarritzen ditu ikerketak, bai eta hura ezabatzean oinarritutako arrantza eta deribatuen ekoizpenean ere. Arrain eta Itsaskien Kontserben Fabrikatzaileen Elkarte Nazionalaren (ANFACO-CECOPESCA) Biologia Molekularraren eta Bioteknologiaren arloko ikertzaileek teknika molekularretan oinarritutako metodo bat garatu dute, sistema tradizionalak baino askoz hobea.\nOrain arte erabilitako metodo batzuek (ikusmen-azterketa, transiluminazioa eta digestio artifiziala) mugak eta eragozpenak gainditu dituzte metodo berri honen bidez, eta metodo hori teknika molekularren erabileran oinarritzen da. Sistema berriak hainbat abantaila ditu tradizionalen aldean:\nArrantza-produktuen lagin guztietan aplika daiteke, dela edozein tamainatako arraina, freskoa edo izoztua, dela eraldatze-prozesu desberdinen eraginpean dagoen lehengaia, hala nola kontserbak edo surimia. Anisakidoak parasitatzen dituzten beste lagin batzuetan ere aplika daiteke, hala nola zefalopodoetan (txibia edo txokoa) edo krustazeoetan. Oso espezie handiak metodo tradizionalen bidez aztertzeko zailak eta aspergarriak dira, hala nola urin gastriko artifizialaren bidezko digestioa. Transargiztapenaren eraginkortasuna piezaren lodieraren araberakoa izango da, eta ez da egokia pigmentatutako arrain-laginetarako.\nEz dago langile baten subjektibotasunaren mende, langile horren prestakuntza- edo esperientzia-mailak eta beste faktore batzuek (nekea, esaterako) eragina izan baitezakete emaitzetan. Garatutako teknika berria objektiboa da eta ez dago baldintzapen horien mende.\nOsasun-ikuspegitik garrantzitsuagoak diren “Anisakidae” (anisakidoak) familiako generoen araberako espezifikotasun handia du, batez ere anisakis (“A.simplex”), baina baita “Pseudoterranova”, “Contracaecum” eta “Hysterothylacium” familiako generoen araberakoa ere, eta sentikortasun handia du. Parasitoa hautemateko aukera ematen du, baita 0,05 mikogramoko kantitate oso baxuetan ere (1 mikogramo baten laurena da).\nAzkartasuna, sentikortasuna eta eraginkortasuna\nEspainiako zientzialari-talde horrek garatutako teknika molekularra Polimerasaren kate-erreakzioa (PCR-RFLP) izeneko analisian oinarritzen da. Helburua da DNA partikular baten zati bat kopien bidez anplifikatzea, polimerasa-entzimaren bidez, material genetiko hori hobeto detektatu edo ikertu ahal izateko. Estrategia analitikoak bi urrats ditu. Lehenengo etapan anisakidoaren presentzia hautematen da, eta, kasu batzuetan, haren espeziea zehazten da. Lehen urrats hori erabakigarria ez bada, RFLPk lagineko anisakido espezie zehatzaren profila lortzeko aukera emango du.\nTeknologia berria ohiko moduan aplika daiteke diagnostiko molekularreko laborategietan, edozein arrantza-produkturi\nLan honen berrikuntza nagusia da itsas produktuetan anisakido-espezie garrantzitsuenak aldi berean atzeman eta identifikatzea ahalbidetzen duela. Halaber, bi metodologia alternatibo garatu dira laborategietara egokitzeko, ekipamenduaren eskuragarritasunaren arabera: bata oinarrizko instrumentaziorako eta bestea tresna sofistikatuagoetarako, analizatzaile genetikoen bidez. Biak arrakastaz erabil daitezke produktu-mota guztietan.\nAzken batean, molekularen analisi-teknika berri hori metodo tradizionalak baino azkarragoa, sentikorragoa eta eraginkorragoa da; izan ere, ohiko moduan egin daiteke diagnostiko molekularreko laborategietan, eta edozein arrantza-produkturi aplika dakioke, transformazio-maila edozein dela ere. Horregatik guztiagatik, arrantza-produktuetan anisakidoak detektatzeko eta identifikatzeko erabiltzeak aurrerapen handia ekarriko du elikagai horien segurtasunean.\nAnisakido-larbak itsas espezie ugarirekin lotu dira, batez ere arrainekin (zapatagilea, legatza eta merlenka, abadira, hegaluzea, txitxarroa edo sardina), zefalopodoekin (txibia eta txokoa) eta krustazeo batzuekin. Animalia horien guztien erraietan eta muskuluan gertatzen da parasitazioa. Animalia horiek anisakidoaren bizi-zikloko ostalari gisa osatzen dira, eta ustekabean irits daitezke gizakiarenganaino, haiek kontsumitu eta bizi-zikloan sartzen direnean, haien behin betiko ostalaria itsas ugaztun handiak baitira. Parasitazio- eta prebalentzia-mailak oso aldakorrak dira. Faktore askoren mende daude, hala nola eremu geografikoa, uraren tenperatura edo ostatu-mota. Anisakiasia infekzio gastrointestinal bat da, eta bertan dauden larba biziak irensteak eragiten du, batez ere arrainetan (zefalopodoak edo krustazeoak ere bai), parasitatu gordinean, gutxi kozinatuta edo kentzen ez dituzten tratamenduetan: marinatua, ozpina, eskabetxea, gatzuna edo keztatu hotza.\nBatzuetan, larbek erreakzio alergikoak edo beste batzuk eragin ditzakete, eta horiek ere gerta daitezke substantzia alergenoen erresistentziaren ondorioz larba inaktibatuak irensten badira. Anisakido-larbak desaktibatzeko modurik onena beroarekin (produktuaren erdian 60 °C gutxienez minutu batzuetan) edo izoztuta egitea da (24 orduz 20 °C edo gutxiagoko tenperatura zero azpian). Anisakisaren bidezko parasitosiari aurrea hartzeko 1420/2006 Errege Dekretuak azken kontsumitzaileei edo taldeei janaria ematen dieten establezimenduek hornitutako arrantza-produktuetan, produktu gordina zerbitzatuz gero, gutxi kozinatua bada edo produktu hori ezabatzen ez duen tratamendu bat egiten bazaio, praktika hori egin behar da.\nHAUTEMATEKO ETA ZEHAZTEKO TEKNIKA TRADIZIONALAK\nAnisakiak hautemateko metodo tradizionalen artean, ikusmenaren azterketa eta transiluminazioa oso sinpleak eta azkarrak dira, eta ez dira suntsitzaileak. Azken hori egiteko, argi zuriko edo ultramoreko iturri bat jaurtitzen da laginaren behealdetik. Baina, kontrapartida gisa, ez dira oso eraginkorrak eta ez dituzte larba bideragarriak bereizten. Urin gastriko artifizialen bidezko digestioa ugaztun baten digestioa birsortzen duen metodo bat da, eta oso teknika eraginkorra da parasito biziak eta hilak bereizteko, nahiz eta suntsitzailea, neketsua, motela eta garestia izan. Denek dakite zaila dela automatizatzea eta, beraz, industria-prozesu batean aplikatzea gaur egun erabiltzen den puntua.\nLarbak detektatzeko teknika bat ere garatu da, larbek arrainaren muskuluarekiko duten eroankortasun desberdinean oinarritua, baina metodo horrek mugak ditu, batez ere ekipamenduari eta lagin-motari dagokienez (arraina azalarekin). Gero eta sofistikatuagoak eta fidagarriagoak diren detekzio- eta identifikazio-teknika berriak garatzeaz gain, sektoreko industriak arrantza-produktuetan anisakidoak prebenitzeko eta kentzeko sistemak ikertzen eta aplikatzen ditu, kontsumitzaileari gero eta elikagai seguruagoak eta osasungarriagoak eskaintzeko.\nanisakis larvas-eu parásito-eu Pescado-eu


Hasi dituzte indusketa lanak Seminarioko elizan - Bergara - Goiena.eus\nHasi dituzte indusketa lanak Seminarioko elizan\nArantzazu Ezkibel Galdos 2009-08-06 16:34\nDagoeneko hasi dituzte Bergarako Seminarioko elizako indusketa lanak. Makinak lanean dabiltza seminarioko elizan, eta lehenengo fruituak lortu dituzte; antzinako lurzoruak uste zena baina zati handiagoa hartze du. Lanak gizarteratzeko bisita gidatuak antolatu dituzte. Abuztuan zehar, astelehenetik egubakoitzera izango dira bisitak, 17:30ean. Komeni da aurrez deitzea turismo bulegora –943779128–.\n2007an Seminarioko elizan egindako zundaketetan jasotako emaitza garrantzitsuen ondorioz hasi dira indusketa hau egiten. Izan ere, zundaketa haietan frogatu zen aztarnategia emankorra dela.\nBergarako historiaren ezagutzan sakontzeko baliagarriak izan daitezkeen datuak eta informazioa atera daiteke indusketa lan honetatik.\nHori guztia maila zientifikoan geratu barik, Udaletik berebiziko garrantzia ematen diote zabalkundeari; herritarren artean informazio hori dibulgatzeari, alegia. Horretarako, bisita gidatuak antolatu dituzte. Bisita gidatuak abuztu osoan egingo dituzte; astelehenetik egubakoitzera, arratsaldeko 17:30ean. Komeni da aurrez deitzea turismo bulegora –943779128–.\nBisita gidatu baten izan gara, eta han zeuden lagunekin berba egin dugu. Paula Malagatik etorri da, familia guztiarekin. “Bergara bisitatu dugu lehenengo, parrokia ikusi dugu eta gero hona etorri gera. Ez geneukan honen berri… eta polita eta interesgarria iruditu zaigu”, esan digu Paulak Seminarioko elizaren gainean galdetuta.\nJordi eta bere familia Kataluniatik etorri dira. Euskal Herrian orain dela lau urte egon ziren eta berriro errepikatu dute. Seminarioko elizako indusketa lanak sorpresa izan direla azaldu digu: “Kasualitatea izan da. Egia esan oso interesgarria iruditu zaigu, berriro itzuli beharko dugu lanak nola doazen jakiteko”, azaldu du.\nIzan ere, jakiteko dago oraindik Andres de Madariagaren gorpua elizan aurkitu duten marmolezko hilobian dagoen edo ez.\nLanek urrira arte jarraituko dute; makinekin egun gutxi barru amaituko dute, gero, eskuz egin beharreko lana geratuko da.


uzt-01 Kalabazin eskabetxatua – Ase eta Gose\nuzt-01 Kalabazin eskabetxatua\nKartzelara! Kartzelara, ez: basoa garbitzera!\nKomunikazioaren eta Informazioaren Gizarte honetan, guretzat funtsezko edo ezinbestekoak diren kontu batzuk geroz eta isilpeko eta ezkutuagokoak ditugu. Nork isilpean gorde, zeinek ezkutatu? Ahal duenak. Botere duenak, agintari demokratikoek, alegia. Horiek erabaki dute herritarrok geure elikagaiez gauza asko ez ditugula jakin behar edo, goxoki adierazteko, hobe dugula zer jaten dugun ez jakitea.\nEuropako legeriaren arabera, produktu jangarri batek (tomate saltsak, opil industrialak…) elikagai transgenikorik daukan etiketan agertzea debekatua dago, ezin da adierazi ez badaukanik, ezta ez daukanik ere. Kontsumitzaileak ez omen du eskubiderik jakiteko janari horrek nolako eraginak noziaraziko lizkiokeen epe labur, ertain edo luzera, genetikoki aldarazitako organismoen presentzia dela-eta.\nBeharbada kaltegabeak izango dira organismo horietako batzuk, baina akaso ez. Horrenbestez, ez du jakingo bihar-etzi agertuko zaizkion sintomak transgenikoak hartzegatik izan diren edo ez. Ezta, era berean, halako edo bestelako transgenikoa kontsumitzearen ondorio izan den, harako beste hark ondorio kaltegarririk ez zuelako, zientifikoki frogatu zen bezala, eman dezagun. Edo transgenikoen eta “naturalen” arteko elkarreraginagatik zer gerta litekeen.\nBig Brother kontinentala dugun Europako Parlamentuak animalia klonatuen produktuek edo klonatuen ondorengoenek (haragi, odol, esnea…) dituzten elikagaien etiketan horren aipamenik egitea galarazi du, kide diren estatuetako gobernuek hala aginduta. Arrazoia: horrek Estatu Batuekiko merkatu-gerra piztu egin dezake. Lehen edo bigarren belaunaldiko elikagai klonatuak hartuko duen erabakitzeko eskubiderik ez du kontsumitzaileak.\nLehen mailako profeta izan gabe ere, zerbait iragar dezakegu, hortxe dagoelako haren itzala: Japoniako lurrikararen ondorioz suntsituriko Fukushimako zentral nuklearretik alde eginiko erradiaktibitateak (Bilbon atzeman denak, esate baterako) kutsatu dituen elikagaiak ez dituela erosiko esan du AEBko Gobernuak. Japoniar ekoizle eta banatzaileek elikagai erradiaktibo horiek zakarrontzira botako dituzte? Erre edo desegin egingo dituzte? Jan egingo ote?\nZergatik ukatuko digu oraingoan Europako agintariak erradiaktibitatez kutsaturiko elikagaiak zein diren bereizi ahal izatea? Zergatik aplikatu nahi diguten heriotz zigor jakin bat, guk bestelako bat erabaki ahal izan gabe?\n01. uztaila 2014 by edortagirre


Hirugarren urtekariaren salmenta puntuak\nDurango 1936 Elkartearen hirugarren urtekaria eskuratzeko salmenta puntuak.\nHirugarren urtekaria aurkeztu dugu\nGaur goizean Durangoko Arte eta Historia Museoan aurkeztu dugu gure elkartearen hirugarren urtekaria. Berez, 2020an argitaratzekoak ginen baina pandemiaren eraginez atzeratu egin behar izan dugu. Beste hainbat gairen artean Jon Irazabali (Gerediaga Elkarteko kidea, memoria historikoan aditua) egindako elkarrizketa sakona, eta 1978ko ekainaren 23an, Apatan (Atxondo) guardia zibilek metrailatuta hildako Jose Emilio Férnandez Pérezen historia bildu ditugu.\n"Agurrik gabeak" ekitaldia bertan behera\nDomeka honetarako irgarrita genuen "Agurrik gabeak" ekitaldia bertan behera uztera derrigortuta gaude osasun egoera dela-eta. Halaxe eskatu digu Durangoko udalak eta egoki iritzi diogu Durango 1936 elkartetik ere.\n2020 ira 24\nLaurogeita lau urte atzera, 1936ko irailaren 25ean faxisten hegazkinek lau bonba jaurti zituzten Durangon, horietako bat Ezkurdiko frontoian. Hamabi lagun hil zituen bonba horrek. Frontoian pilotan eta inguruan atseden hartzen ari ziren milizianoak eta errefuxiatuak izan ziren hildakoak. Tartean ez zegoen durangarrik. Hildako milizianoen kideek, mendekuz, Durangoko kartzela asaltatu eta preso zeuden hogeita bi durangar bertatik atera eta uriko kanposantuan fusilatu zituzten.


Zigor (tresna) - Wikipedia, entziklopedia askea.\nArtikulu hau min emateko tresnari buruzkoa da; beste esanahietarako, ikus «Zigor (argipena)».\nCowboy bat, zigorrekin.\nZigorra gizakiek animaliak bezatu edo beste pertsona batzuen aurka ekiteko erabiltzen den tresna da. Bere helburu nagusia mina sortzea da, eta askotan mina sortzearen beldurragatik ere eraginkorra da. Zaldien gainean egiten diren hainbat kiroletan minik eragiten ez duten erabilerak ere badira.\nOrokorrean bi motako zigor daude: makila zurrun bat direnak, zuzenean kolpatzeko erabiliak (eta kasu hauetan akuilu terminoa ere eman diezaiokegu) edo malguak direnak, modu zehatz batean mugitu behar dena efektiboa izateko, baina urrunago heltzea baimentzen duena. Zigor batzuek bi ezaugarriak batzen dituzte.\nAkuilu gehienak animalien aurka erabiltzeko diseinaturik daude, baina badaude batzuk gizakien flagelaziorako diseinaturik daudenak, tortura edo gorputz kontrola ezartzeko. Batzuetan akuiluak erlijio praktikaren parte dira, edo BDSM jarduera batean pertsonen artean sexu-ekintza gisa onartuak.


Semalt: Web Data Extractor - Merkatari Digitaletako Aplikazio Perfecta\nMarketina digitalak gehienbat iragartzen dituzte marka, produktuak edo zerbitzuak sare sozialen bidez, mezu elektronikoak eta beste plataformak. Teknologia digitala erabiltzen dute, hala nola, iragarkiak, posta elektronikoko marketina eta telefonoaren marketina mundu osoko bezero berriak ezagutzeko. Merkaturatzaile digitala batez ere bere zereginak egiten ditu online eta datu anitz scraping proiektu egunero egiten ditu. Web Data Extractor-ek merkatari digitalak merkaturatzen eta merkaturatzen ditu bere marka. Gainera, tresna honek internetera eramaten laguntzen du - formulario php enviar e mail.\nNegozioentzat ezin hobea:\nMarketing digitalak eta web scraping negozioak aldatu dituzte, eta marka sustatzen dute beren produktuak eta zerbitzuak. Web Data Extractor-ekin batera, ezingo dituzu bezero kopuru handi bat zuzendu baina marketing plan eta estrategia aurreratuak ere sartu. Web orrialde asko laburtu ditzakezu ordu batean nahi duzun moduan eta, horrela, zure negozioa hazten.\nErabiltzeko tresna erabilerraza:\nWeb Datuen erauzlea zerbitzu erraza da.Zure marketing digitalak hobetzen laguntzen dizu, adibidez SEO, SEM, edukien marketina, edukien automatizazioa, influencer marketing, datu-gidatutako marketina eta pantaila publizitatea.Web Datuen Extractor-ek milioika web orrialde aurrez aurre ukatu du, eta datuen analistak tresna nagusiak erabiltzen ditu dinamika eta merkataritza elektronikoko webguneetatik informazioa ateratzeko. Webgune osoa edo partziala laburtu dezakezu zerbitzu honekin eta zure marketing digitaleko zereginak betetzeko modu hobean.\nKomunikabideen guneetarako onak:\nWeb Datuen erauzlea, sare sozialen webguneak margotu ditzakezu, hala nola, YouTube, Facebook, Twitter, LinkedIn eta Google+ erraz.Halaber, datuak laburtu ditzakezu eztabaidako foroetatik, berrikuspen webguneetatik eta BBC eta CNN bezalako webguneetara.Datu arruntekin ebakuntza tresnekin, ezingo dituzu CNN eta BBCko datuak erauzi; baina Web Data Extractor-ek zereginak egiten ditu eta gune horiei buruzko informazioa bildu, antolatu eta atera dezakezu zure eskakizunen arabera.\nWeb Data Extractorren ezaugarri bereizgarrienetako bat da bertsio askotarako eskuragarri dagoela: Elite bertsioa, doako bertsioa eta bertsio profesionala. Bere doako bertsioa egokia da freelancers, txikiak diren enpresak eta ez diren programatzaileak. Elite eta profesional bertsioak onak dira enpresentzat, marketin digitalentzat eta programatzaileentzat. Web Data Extractor-ekin batera, informazioa berreskura dezakezu eta produktuaren deskribapenak eta irudiak modu egokian garbitu.\nEz da mantentze-lanik behar:\nBeste datu arrunt scrapers eta web arakatzaileak ez bezala, Web Data Extractor-. Kodetze gaitasun aurreratuak ere ez dituzu behar tresna hau erabiltzeko. Python, C ++, BeautifulSoup eta Ruby-k ikasitakoa ez baduzu, Web Datuen Extractor-tik onura atera eta funtzio aurreratuak eta aurreratuak gozatu ahal izango dituzu.Tresna honek ez dizkizu datuak bakarrik lerrokatuko, baizik eta antolatu zure buztan luze eta luzeko bukaerako gakoen arabera. Gainera, zure webguneko edukia automatikoki argitaratzen du eta zure datuen txikitako akatsak konponduko ditu, denbora eta energia aurrezteko.\nHelbideen baliozkotzea eta spam-babesa:\nWeb Data Extractor-ek zure helbide elektronikoak baliozkotzen ditu zure bezeroen zerrenda osoa antolatuta antolatuta. Horrez gain, zerbitzu hau spamaren aurka babesten du eta hackerrak eta zaborrak zure web edukirako sarbidea ekiditen dute.


Gobernuak handitu egin ditu zuritzea saihesteko aitorpena behar duten kapitalen zenbatekoak | Consumer\nGobernuak handitu egin ditu zuritzea saihesteko aitorpena behar duten kapitalen zenbatekoak\nHerrialdetik ateratzen direnek 10.000 eurotik gorako diruaren aitorpena egin beharko dute.\nGobernuak zuritzea saihesteko aitorpena behar duten kapitalen zenbatekoak igo berri ditu, nahiz eta larunbatean Estatuko Aldizkari Ofizialean (BOE) argitaratutako aldaketak ez diren indarrean sartuko bederatzi hilabete igaro arte. Ordainbideen gutxieneko kopuru berria (eskudirutan, txekeetan edo txartel elektronikoetan) dagokien agintariei jakinarazi beharko zaie: 10.000 euro mugako sarrera eta irteeretan, eta 100.000 euro barne-mugimenduetan.\nAtzerrian egiten diren eragiketetarako finkatutako zenbatekoa (lehen baino 4.000 euro gehiago) gai horri buruzko Europako erregelamenduan ezarritakoarekin bat dator. Espainiaren barruko jarduerei dagokienez, aurreko marjina 19.500 euro igo da. Ekonomia eta Ogasun Ministerioaren arabera, neurri horrek “ez du arrisku garrantzitsurik lortu nahi den prebentzio-helbururako”.\nAitortutako zenbatekoa egiazkoarekiko% 10 baino gehiago edo 3.000 euro baino gehiago aldatu bada, nabarmena izanen da.\nFuntsen mugimenduen aitorpenak bide telematikoz aurkezten ahalko dira, sinadura elektroniko balioztatua izanez gero. Agintariek esku hartzen badute kopuru oso batean —deklaratutako horretan omisio edo faltsutze bat gertatzen bada—, subjektuari 1.000 euro mantendu ahal izango zaizkio gehienez, “bizirauteko gutxieneko” gisa.\nEntitateek Espainiako Bankuari jakinarazi behar diote zenbatekoan, jatorrian edo helmugan susmagarria den edozein eragiketaren berri. Horri buruzko azken memorian, 2004. urteari zegokionean, Bankuak 2.296 abisu jaso zituen kapitalak zuritzeko kasu posibleei buruz, aurreko urtean baino ia %44 gehiago. Guztira, agintariek 26,7 milioi konfiskatu zituzten horri buruzko araudia ez betetzeagatik, eta 1,1 milioiko zehapenak ezarri ziren.\nEkonomia eta Ogasun Ministerioak uste du lehenengo zenbatekoa bat datorrela Europar Batasunean eskudirua sartzeko edo ateratzeko kontrolei buruzko Europar Batasuneko Erregelamenduan ezarritakoarekin.\nAitorpena ez egiteak, nahitaezkoa denean, edo deklaratutako datuak egiazkoak ez izateak, bereziki garrantzitsutzat jotzen ahal bada, Aduana Zerbitzuek edo Estatuko Segurtasun Indar eta Kidegoek aurkitutako ordainbide guztien esku-hartzea ekarriko du.\nHala ere, agintaritza jarduleak, kasuaren inguruabarrak kontuan hartuta, gehienez ere 1.000 euro esku ez hartzea erabaki dezake pertsona eta bidaia bakoitzeko, bizirauteko gutxieneko gisa.\nNolanahi ere, bereziki garrantzitsutzat joko da ordainbideen eramailearen edo jabearen nortasun-datuei, jatorriari eta helmugari dagokienez egiazkotasun osoa edo partziala ez izatea, mugimendua justifikatzen duen kontzeptua, bai eta aitortutako zenbatekoa egiazkoarekiko% 10 edo 3.000 euro baino gehiago edo gehiago aldatzea ere.\nBezeroak arriskuaren arabera\n2005eko apirilean, Ministroen Kontseiluak zenbait arau-aldaketa onartu zituen, eta bankuei eta aurrezki-kutxei eskatu zien bezeroak kapitalak zuritzeko arriskuaren arabera banatzeko. Aseguru-etxeak, balore-agentziak, inbertsio kolektiboko erakundeak eta kanbio-sozietateak ere betebehar bera zuten.\nIldo beretik, joan den urtearen hasieran handitu egin ziren Espainiatik pasatzen diren nazioarteko banku-transferentziei eskatzen zaizkien baldintzak. Helburu berarekin, Internet bidez ireki daitezkeen kontuetara mugatu zen, eta, oro har, Sarearen bidezko finantza-eragiketen kontrola indartu zen.\naitorpen atxikitako kapitalen zenbatekoak euro Gobierno-eu zuriketa


Panpina egilearekin elkarrizketa | Noticias de Navarra en Diario de Navarra\nIruñeako Hijas de Jesús\nPanpina egilearekin elkarrizketa\nKazetaritza lehiaketan parte hartzen duten Ikasle eta irakaslea.\nActualizada 24/03/2014 a las 16:48\nSamuel González, Amaia Alcalde, Irune Andueza, Leire Jimenez eta Alejandro Iribarren, hamabost urteko ikasleek osatzen dute, Ivan Escudero irakaslearen zuzendaritzapean, Iruñeako Hijas de Jesús ikastetxeko kazetaritza lehiaketan parte hartuko duen taldea.\nIkasle hauek derrigorrezko bigarren hezkuntzako laugarren mailan daude, eta euskera hautazko ikasgaia bezala ikasten dute. Proiektu lanak egiten dituzte, eta lehiaketan parte hartzen duten bost ikasleon proiektua kazetaritza lehiaketa izango da.\nTaldeak Diario de Navarraren kazetari baten bisita jaso zuen ikastetxean. Gelan izandako elkarrizketan, kazetariak aholku batzuk eman zizkien ikasleei. Kazetariari esan ziotenez jada badute erabakita zein pertsona ekintzaileri egingo dioten elkarrizketa. Bere izena Ainara Escudero da, 'Kaxeraz' panpinen egilea. Taldearen irakasle zuzendariak esan zuenez bideo bat egiteko idea lantzen ari dira taldean, baita beste idea interesgarri batzuk ere.


Zer egin dezaket (eta zer ez) martxoaren 5era bitartean? - Araba - Alea.eus\nZer egin dezaket (eta zer ez) martxoaren 5era bitartean?\nErredakzioa 2021-02-16 12:30\nErtzaintzak eta udaltzaingoek 1.701 salaketa jarri dituzte asteburuan. / IREKIA\nMartxoaren 5era bitartean, neurri murriztaile berriak daude indarrean EAEn. Eusko Jaurlaritzak ohiko galderak argitzeko dokumentua eguneratu du.\nEusko Jaurlaritzak udalerrien konfinamendua malgutu du otsailaren 15etik aurrera, eta gutxienez martxoaren 5era arte. Besteak beste, mugakide diren herrietara joatea baimenduta dago, jarduera sozioekonomikoak eta aire zabaleko kirola egiteko.\nGaldera eta erantzunekin hasi aurretik, mapa honetan kontsultatu dezakezu zeintzuk diren Arabako udalerri mugakideak. Adibidez, Gasteizko udalerri mugakideak honako hauek dira: Arratzua-Ubarrundia, Badaiako Mendizerra, Barrundia, Bernedo, Burgu, Iruña Oka, Iruraiz-Gauna, Trebiñu, Zigoitia eta Zuia.\nJarraian, neurri berriek sortutako zalantza zehatzen inguruan Eusko Jaurlaritzak emandako gidalerroak. 86 galdera, bost ataletan banatuta; oinarrizko galderak, mugikortasuna, ostalaritza, kirola eta besteak:\n[PDF] Irakurri edo deskargatu DOKUMENTU OSOA hemen\n1. Indarrean jarraitzen al du lau pertsonatik gorako taldeetan espazio publiko eta pribatuetan egoteko mugak? Bai, bizikideak izan ezik.\n2. Indarrean jarraitzen al du EAEn sartzeko eta irteteko mugak? Bai.\n3. Udalerrien konfinamenduak indarrean jarraitzen al du? Bai. Mugatu egiten da bizilekua duten udalerriko barruti bakoitzeko pertsonen sarrera eta irteera, 7/2021 Dekretuaren 2. artikuluko 4. paragrafoan jasotako salbuespen orokor edo partikularrekin. Nolanahi ere, mugakide diren eta ohiko joan-etorriak dituzten udalerrien arteko mugikortasuna baimentzen da, lurralde historikoa edozein dela ere, gizarte, ekonomia eta kirol jarduerak edo aire zabaleko jarduera fisikoa egiteko.\n4. Udalerri mugakideen arteko joan-etorriak egin daitezke gizarte, ekonomia eta kirol jarduerak edo aire zabaleko jarduera fisikoak egiteko? Bai.\n5. Zer da jarduera sozioekonomikoa? Mugakide diren udalerrien artean egin ohi diren jarduerak, eta 2.2 artikuluan jasotako salbuespenen barruan sartzen ez direnak; esaterako, supermerkatura, tindategira, jatetxera, haurtzaindegira eta mugakide den udalerrian ohiko moduan egin daitezkeen harreman sozial edota ekonomiko guztiak.\n6. Zer da udalerri mugakidea? Itsasadarra bi udalerrien artean badago, zilegi da mugitzea? Adibidez: Erandio eta Bilbo edo Getxo eta Portugalete), 2.3 artikuluan justifikatutako kasuetan. Bizilekuaren ondoko udalerria da, eta zuzenean sartzen da bertara, beste udalerri batzuetatik igaro gabe. Adibideari dagokionez, onartzen da Erandio eta Bilbo artean edo Getxo eta Portugalete artean mugitzea.\n7. Zein alde dago intzidentzia tasa metatua 100.000 biztanleko 500 edo gehiago duen udalerri baten edo hori baino gutxiago duen udalerri baten artean? Intzidentzia-tasa metatua 100.000 biztanleko 500 kasu edo gehiago duten udalerrietan, bertan behera geratzen dira eskola kirola eta taldeko kirola, bai entrenamenduan, bai lehiaketan. Salbuespen hauek daude: lehiaketa profesionalean edo erdi-profesionalean murgilduta dauden taldeen entrenamenduak eta kirol-lehiaketak, gimnasioetan, kirol klubetan edo kiroldegietan programatutako ikastaroak edo jarduerak, eta jarduera fisikoa eta kirol jarduera aire zabalean eta gehienez sei pertsonako taldeetan egitea.\n8. Nola jakin dezaket zein den nire udalerriko intzidentzia-tasa metatua? Astelehenetik ostiralera, Osasun Sailak buletin bat argitaratzen du bere webgunean, osasun-datu guztiak eguneratuz. Gainera, astero, astelehenetan eta ostegunetan, Osasun Publikoaren eta Adikzioen zuzendariaren ebazpen bat zabaltzen da, 100.000 biztanleko 500 kasu edo gehiagoko intzidentzia-tasa metatua duten udalerrien zerrendarekin (eremu gorria), eta eragina dauka hurrengo egunetik aurrera.\n9. Nola justifikatu daitezke irteerak udalerritik? Beheko eranskinean erantzukizunpeko adierazpenaren eredu bat eskaintzen da, eta eredu hori erabil daiteke lekualdaketaren arrazoia egiaztatzeko, beste modu batetik justifikatu ezin bada.\nDeskargatu eranskina | Joan-etorriak justifikatzeko dokumentua\n10. Indarrean al dago 22:00etatik aurrera gauez zirkulatzeko muga? Bai.\n11. Irten al naiteke EAEtik arrazoi justifikatuengatik? Bai, baimenduta daude behar bezala justifikatutako lekualdaketak, baldin eta urriaren 25eko 926/2020 Errege Dekretuaren 6.1 artikuluan aurreikusitako salbuespenetako batengatik gertatzen badira.\n12. Mugakide diren eta ohiko joan-etorriak dituzten udalerrien arteko desplazamendua, Lurralde Historikoa edozein dela ere, independentea al da bi udalerriek duten intzidentzia tasa metatuarekiko, banakako gizarte, ekonomia eta kirol jarduerak edo aire zabaleko jarduera fisikoak egiteko? Bai.\n13. Joan naiteke ondoko herriko mendira? Bai. Gehienez 6 pertsonako taldean joan zaitezke bizi zaren udalerriko edo ondoko udalerriko mendira.\n14. Bost lagunekin gera naiteke bizikletan ibiltzeko inguruko herri mugakideetatik? Bai. Bizilekuaren mugakide diren udalerrietatik bakarrik. Federatutako pertsonak badira, ibilbideak egin ditzakete EAEren lurralde osoan zehar, betiere jatorrizko udalerriak 500 kasu baino gutxiagoko intzidentzia tasa metatua badu 100.000 biztanleko.\n15. Atera al naiteke oinez konpainiarekin eta alboko herrietara joan? Bai, bizilekuaren mugakide diren udalerrietara bakarrik.\n16. Baratzeetara joan al daiteke? Bai, arrazoi hori dela eta, baratzea dagoen udalerrira joan daiteke, mugakidea den ala ez kontuan hartu gabe, eta bi udalerrietan intzidentzia tasa metatua kontuan hartu gabe.\n17. Alboko udalerriko tabernara kafea hartzera joatea jarduera sozioekonomikotzat hartzen al da? Bai.\n18. Nire gurasoek bisita dezakete biloba, udalerri berean bizi ez bagara? Ez nahastu "bisita" eta "zainketa". Bisita familiarra bada, bizi garen udalerrian bakarrik egin dezakegu. Adinekoak, adingabeak, mendeko pertsonak, desgaitasuna duten pertsonak edo bereziki ahulak diren pertsonak zaintzera joanez gero, posible da.\n19. Joan al daiteke beste Lurralde Historiko batera pertsona bat aireportura, tren edo autobus geltokietara eta abarretara jasotzera edo eramatera? Bai.\n20. Dibortziatua naiz. Dibortzio-epaiaren arabera, astean bitan egon naiteke seme-alabekin; baina bizi naizen udalerria ez den beste herri batean bizi dira. Bisita hauek egitera joan naiteke? Seme-alabak zaintzeko joan-etorri bat, dibortzio-epai batean ezarritako araubideari jarraikiz, baimenduta dago, behar bezala egiaztatua”.\n21. Beste udalerri bateko finka batean dauden animalia batzuk zaindu eta elikatu behar ditut. Mugitu naiteke? Nola justifikatzen dut? Animaliak artatzeko joan-etorri bat baimenduta dago. Animalien jabetza egiaztatzen duen edozein agiriren bidez justifika daiteke, edo, bestela, erantzukizunpeko adierazpen baten bidez, arreta zein helbidetan emango zaien zehaztuta.\n22. Nola justifikatuko litzateke agintaritza baten aurrean beste udalerri batera joan-etorri baten motiboa adinekoen edo adingabeen zaintza dela? Pertsona arduradunak emandako egiaztagiriaren bidez; horretarako, familia-lotura frogatu beharko da eta zainduko den pertsonaren identifikazio-datuak eman beharko dira.Era berean, zaintzailearen erantzukizunpeko adierazpen baten bidez egiazta daiteke, artatuko den pertsonaren helbidea eta telefonoa zehaztuta.\n23. Nire udalerriko supermerkatua txikia da, eta beste udalerri batetik handiago batera joan ohi naiz. Egin dezaket? Elikagaiak edo baimendutako beste produktu batzuk erosteko joan-etorriak bizilekua duten udalerriko edo mugakideko merkataritza-establezimenduetan egin behar dira. Salbuespen gisa, bizileku den herrian ez dauden zerbitzuetarako eta horniduretarako, bizilekua den udalerritik hurbilago dagoen azalera handi edo antzeko batera lekualdatu ahal izango da.\n24. Agurainen bizi naiz, eta ohiko ile-apaindegia Gasteizen daukat. Joan naiteke haraino? Ez. Bizilekuaren ondoko udalerrira bakarrik joan daiteke gizarte eta ekonomia jarduerak edo kirol jarduerak egitera. Gainera, bizileku-udalerritik kanpora joateko baimena ematen da, behar bezala justifikatuta, edo zure bizilekuko udalerriak zerbitzu edo saltoki hori ez badu.\n25. Urkabustaizkoa naiz, eta Zigoitiara joan ohi naiz erosketak eta bestelako jarduera sozioekonomikoak egitera. Jarrai dezaket egiten? Ez. Zure udalerriak edo mugakideak ez badu zerbitzu edo saltoki hori, hurbilen duzun udalerrira joan zaitezke.\n26. Baimenduta al dago oraindik EAEtik igarotzea Euskaditik kanpo lekualdatzeko jatorria eta helmuga duten pertsonentzat? Bai, igarotzea baimenduta dago, baina ez beste inolako jarduerarik.\n27. Kantabriakoa naiz, Forondatik hegaldi bat dut: EAEtik sar naiteke edo atera naiteke arrazoi horrengatik? Joan nahiz etorrian, EAEtik pasa daiteke bere helmuga autonomia erkidego honetatik kanpo badago; baina ezin du beste jarduerarik egin EAEn.\n28. Joan al naiteke EAEtik kanpo dagoen nire bigarren etxebizitzara? Ez, 926/2020 Errege Dekretuan autonomia-erkidegoen arteko mugikortasuna mugatzeko aurreikusitako salbuespenen batean sartzen bada salbu.\n29. Joan al naiteke autonomia erkidego berean dagoen bigarren etxebizitza batera? Ez. Ohiko bizilekua duzun udalerri berean badago bakarrik.\n30. Baimenduta al dago adinekoen egoitzetara joatea? Bai, betiere zentroak berak baimendutako bisitak badira.\n31. Baimenduta al dago espetxeetara joatea? Bai, baina horretarako Espetxeetako Agintaritzak emandako baimen egokia beharko da.\n32. Nola arautzen dira EAEn enklabeak diren udalerriei dagozkien gaiak? Enklabeak diren udalerriek inguratzen dituen Lurralde Historikoaren berezko tratamendua jasotzen dute; adibidez, Trebiñu.\n33. Pisu bat dut alokatuta beste autonomia erkidego batean eta giltzak batzera joan behar dut, errentariak etxea utziko baitu. Irten naiteke erkidegotik? Jarduera hori atzeratzerik ez badago, ezinbesteko kasutzat jo daiteke.\n34. Nola justifika dezaket joan-etorrien arrazoia? Beste frogabiderik ez dagoenean, erantzukizunpeko adierazpen bat aurkeztu ahal izango da. Adierazpen hori sinatutako dokumentu bat da, eta adierazten du Dekretu honetan ezarritako baldintzak betetzen dituela, mugikortasun-mugaren salbuespenak justifikatzeko.\n35. Zer gertatzen da dagoeneko bidaiatzeko hegazkin-txartela erosi badugu? Baliogabetu egin behar dugu? Bidaiaren arrazoiaren arabera: bidaiaren arrazoia aisialdia bada, ezin da bidaiatu. Salbuespenetako batengatik bada, hegaldiari eutsi ahal izango zaio, betiere behar bezala justifikatzen bada.\n36. Atera dezakegu maskota 22:00ak ondoren? Ez, ezin dugu maskota atera 22:00etatik aurrera eta 06:00ak arte. Urriaren 25eko 926/2020 Errege Dekretuaren 5.1 artikuluan jasotako salbuespenengatik soilik atera daiteke maskota batekin; esate baterako, larrialdiko motiboren batengatik albaitariarenera eramatea.\n37. Gaueko ordutegian pertsonen zirkulazio-askatasunaren muga 22:00etan bada ere, garraio publikoa 23:00etan amaitzen da. Horrek esan nahi du autobusa har dezakedala 22:00etatik 23:00etara? Urriaren 25eko Errege Dekretuaren 5.1 artikuluan jasotako salbuespenetako batengatik soilik erabili ahal izango da garraio publikoa 22:00etatik aurrera. Adibidez, osasun arrazoiengatik, larrialdi arrazoiengatik edo lanetik irteteko lan ordutegiaren baldintzapean, besteak beste.\n38. Zer zerbitzu eman dezakete ostalaritza eta jatetxe establezimenduek? Aire zabaleko terrazetan zerbitzuak eskaini ahal izango dituzte, eta barruan ehuneko berrogeita hamarreko edukiera izango dute. Bezero-taldeek ezingo dute mahai bakoitzean lau baino gehiago izan, eta ezingo dira bi mahai edo gehiago batu pertsona-kopuru handiagoko talde baterako. Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik. Nolanahi ere, mahai desberdinetako aulkien artean gutxienez metro eta erdiko distantzia dagoela ziurtatu beharko da.\n39. Zer ordutegi dute ostalaritza eta jatetxe establezimenduek? Ostalaritza-eta jatetxe-establezimenduek, zerbitzuguneetako zerbitzuek izan ezik, gehienez ere 20:00etan itxi beharko dute, eta ezingo dute 06:00ak baino lehen ireki.\n40. Zerbitzuguneetan dauden ostalaritza eta jatetxe zerbitzuak irekita egon daitezke 20:00etatik aurrera? Bai. Ezarritako erregimenaren arabera egongo dira irekita, eta 20:00etatik 06:00etara bitartean egon ahal izango dira irekita, baina iragaitzazko erabiltzaileentzat bakarrik.\n41. Derrigorrezkoa al da ostalaritza establezimenduetan maskara erabiltzea? Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik. Barruko establezimendu batean maskara behin eta berriz ez erabiltzea arrisku handiko testuingurua da.\n42. Itxi al dezaket 20:00etan establezimenduaren barrualdea eta jarraitu terrazetan bezeroei arreta ematen? Ez. Establezimenduen barrualdea eta kanpoaldea 20:00etan itxi behar dira, bezeroak ateratzea barne.\n43. Jaso eta banatu al daitezke janari-eskaerak ostalaritza establezimenduetan? Bai. Eskaerak 21:00ak arte entregatu ahal izango dira, establezimenduan bertan hitzordua eskatuta, eta, edonola, itxita egon beharko da jendaurreko beste edozein zerbitzutarako. Etxez etxeko banaketa 22:00ak arte egin ahal izango da.\n44. Ikus al dezakegu taldean futbol partida bat taberna baten barruan? Lehendakariaren abenduaren 10eko 44/2020 Dekretuak berariaz baztertzen du establezimenduen barruan telebistaz eskaintzen diren kirol ekitaldiak taldean ikustea.Dena den, bezero taldeek ezingo dute mahai bakoitzean lau baino gehiago izan, eta ezingo dira bi mahai edo gehiago batu pertsona kopuru handiagoko talde baterako.\n45. Baimenduta al dago barran kontsumitzea? Debekatuta dago barran edo zutik kontsumitzea, bai barruan, bai kanpoan, erabiltzaileek mahaian eserita kontsumitu beharko dute.\n46. Joko eta apustu establezimendu batera joan naiteke? Bai. Azken 14 egunetan COVID-19 kasu positiboen 100.000 biztanleko intzidentzia-tasa metatua 500 baino gutxiago duten udalerrietan, eta gehieneko edukiera ehuneko berrogeita hamarrekoa bada.\n47. Zer ordutegi dute joko eta apustu establezimenduek? Establezimendu horiek, gehienez ere, 20:00etan itxi beharko dira, bezeroen hustea barne, eta ezingo dira 6:00ak baino lehen ireki jendearentzat.\n48. Baimenduta al dago ostalaritza establezimenduetan jolas edo apustu makinak erabiltzea? Bai, jolasten duen pertsona beti eserita egon behar du, eta joko zein apustu lokaletarako ezarritako erabilera eta higiene baldintza berberetan.\n49. Txokoak, elkarte gastronomikoak, lonjak eta antzekoak ireki al daitezke? Ez. Txokoak, elkarte gastronomikoak, lonjak eta antzekoak itxita egongo dira.\n50. %50eko gehieneko edukiera hoteletako eremu komunetan (jantokia, kafetegia, etab.) aplikatzen den 30 pertsonako kopurua baino handiagoa izan daiteke? Dekretuak gehienez ere %50eko edukiera ezartzen du kanpin, hotel eta turismo ostatuen eremu komunetarako, eta gune horietan ezin da inoiz 30 pertsonako muga gainditu aldi berean eta pertsonen arteko metro eta erdiko distantzia errespetatuz. Ostalaritza-instalazio horietako gainerako aretoek edo jantokiek %50eko gehieneko edukiera errespetatu beharko dute, beren azaleraren arabera, eta jantokien kasuan, jatetxe-zerbitzuei aplikatu beharreko araudia errespetatu beharko dute, edo, bestelako ekitaldiak antolatuz gero, barne-espazioetako bilerei aplikatu beharrekoa. Nolanahi ere, gogorarazten da, 20:00etatik aurrera, hotelek eta bestelako ostatuek ostalaritza eta jatetxe zerbitzuak ostatu hartutako bezeroei soilik eskaini ahal izango dizkietela.\n51. Baimenduta al dago eskola kirola? COVID-19aren kasu positiboen azken 14 egunetako intzidentzia tasa metatua 100.000 biztanleko 500 baino gutxiagokoa duten udalerrietan, eskola kiroleko entrenamenduak egin ahal izango dira, eta gehienez ere sei laguneko taldetan antolatuta. Taldea beti pertsona berek osatuko dute, eta ezingo dira aldagelak erabili. Eskola kirolean maskara erabiltzea nahitaezkoa da, bai aire zabaleko kirol jardueretan, bai barruko esparruetan. Igerilekuetan eta kanpoan egiten den jarduera fisiko handiko aparteko uneetan baino ez dira kenduko. COVID-19 kasu positiboen azken 14 egunetako intzidentzia tasa metatua 100.000 biztanleko 500 edo gehiago duten udalerrietan, eskola kirola etenda geratuko da.\n52. Eta eskola kiroleko lehiaketa? Ez.\n53. Ikasleek aldagelak erabil ditzakete? Ez. Aldagelak ezin dira erabili eskola kirolean, erabiltzaileek erabili behar dituzten igerilekuetako aldagelak izan ezik, jakina.\n54. Baimenduta al daude eskola kiroleko entrenamenduetarako joan-etorriak? Desplazamenduak baimenduta daude, baldin eta intzidentzia tasa metatua 100.000 biztanleko 500 kasutik beherakoa bada, bai jatorrizko udalerrian, bai helmugako udalerrian.\n55. Zer kirol jarduera dago baimenduta, intzidentzia tasa metatuaren arabera?\nCOVID-19aren kasu positiboen azken 14 egunetako intzidentzia-tasa metatua 100.000 biztanleko 500 baino gutxiagokoa duten udalerrietan, federatu gabeko kirol jarduera fisikoa bakarka edo taldeka egin ahal izango da aire zabalean, kontaktu fisikorik gabe, eta aldi berean 6 laguneko taldeetan, gehienez ere.\nCOVID-19aren kasu positiboen azken 14 egunetako intzidentzia-tasa metatua 100.000 biztanleko 500 edo gehiagokoa duten udalerrietan, bertan behera geratzen da taldeko kirol jarduera oro, bai entrenamenduan, bai lehiaketan. Salbuetsita daude, eta, beraz, egin ahal izango dira lehiaketa profesionalean edo erdi-profesionalean murgilduta dauden taldeen entrenamenduak eta kirol lehiaketak, gimnasioetan, kirol klubetan edo kiroldegietan programatutako ikastaroak edo jarduerak, eta jarduera fisikoa eta kirol jarduera, aire zabalean eta gehienez sei laguneko taldeetan. Azken hori, ingurune naturalean edo hiri-inguru periferikoetan, eta jende pilaketarik gabe.\n56. Kendu al dezaket maskara, bakarka, hiri-inguruetan kirola egiten dudan bitartean? Kirol jarduera orotan, nahitaez erabili beharko da maskara. Hauek dira salbuespenak: eremu naturaletan, hirigune periferikoetan (oinezkorik gabe), igerilekuetan, lehiaketa profesionalean edo erdi-profesionalean dauden taldeen entrenamenduetan, lehiaketetan eta kanpoan egiten den jarduera fisiko biziko aparteko uneetan.\n57. Derrigorrezkoa al da maskara erabiltzea kiroldegi, gimnasio eta barruko esparruetan? Bai\n58. Aldagelak eta dutxa-guneak erabil daitezke? Bai, gehieneko edukieraren %30eko okupazioarekin. Halaber, dutxak erabili ahal izango dira, baldin eta banaka erabiltzen badira. Maskara nahitaez erabili beharko da, dutxatzeko unean izan ezik, eta une oro errespetatuko da erabiltzaileen arteko segurtasun distantzia. Aldagelak etengabe aireztatu beharko dira erabiltzen diren bitartean eta, gainera, ireki aurretik eta itxi ondoren. Aireztapena mekanikoa bada, kanpoko airearen sarrera maximizatu beharko da eta airearen birzirkulazioa saihestu.\n59. Zer ulertzen dugu kirolari erdi profesional diogunean? Egutegi ofizialeko Estatuko eta nazioarteko lehiaketetan eta Euskal Federazioak antolatutako maila goreneko lehiaketetan parte hartzen duten kirolariak dira, guztiak kategoria absolutuan, eta Estatuko edo nazioarteko lehiaketetan dagokien kategoria absolutua baino beheragoko kategorian. Atal honetan kategoria absolutuko maila goreneko bertoko kirol lehiaketak sartzen dira.\n60. Beste udalerri batera joan naiteke partida bat jokatzera? Desplazamendu horiek 3 kasutan baimentzen dira:\nMugakide diren eta ohiko joan-etorriak dituzten udalerrien arteko mugikortasuna baimentzen da, lurralde historikoa edozein dela ere, gizarte, ekonomia eta kirol jarduerak edo aire zabaleko jarduera fisikoa egiteko.\nBizilekuaz bestelako Euskal Autonomia Erkidegoko beste udalerri batera mugitzea baimenduta dago, baita mugakideak ez direnetara ere, lehiaketa profesionalean edo erdi-profesionalean ari diren taldeen entrenamenduetarako eta kirol lehiaketetarako, azken 14 egunetako COVID-19 kasuen intzidentzia tasa metatua edozein dela ere.\nBizilekua dagoen udalerria ez den beste udalerri batera mugitu ahal izango da, mugakidea ez bada ere, kirol federatuko lehiaketetarako eta entrenamenduetarako, eskola kiroleko entrenamenduetarako, bai eta gimnasioetan, kirol elkarteetan edo kiroldegietan programatutako ikastaroetarako edo jardueretarako ere, betiere, kasu horietan guztietan, jatorrizko udalerrian zein helmugako udalerrian COVID-19aren kasu positiboen azken 14 egunetako intzidentzia-tasa metatua 100.000 biztanleko 500 baino txikiagoa bada.\n61. Baimenduta al dago ehiza jarduera bere modalitate guztietan, bai eta ibaiko eta itsasoko arrantza, kirol-arrantza eta jolas-arrantza ere, modalitate guztietan? Bai, bizi zaren udalerrian eta mugakidean. Nolanahi ere, beti errespetatu behar da pertsonen arteko metro eta erdiko segurtasun distantzia, eta nahitaezkoa da maskara erabiltzea.\n62. Publiko gisa joan naiteke kirol ekitaldi batera? Ez. Debekatuta dago jendea kirol ekitaldietara joatea.\n63. Gimnasio bateko makina-gelan kirola egin dezaket? Bai, banaka, maskara erabiliz, segurtasun distantzia mantenduz eta baimendutako gehieneko edukiera errespetatuz.\n64. Ikastaroak edo jarduerak taldean eskain daitezke? Gimnasioetan, kirol klubetan, igerilekuetan eta kiroldegietan programatutako ikastaroak edo jarduerak bakarrik egin ahal izango dira, baldin eta maskara erabiliz egiten badira, kanpoan egiten diren jarduera fisiko aparteko uneetan izan ezik. 6 pertsonako taldeetan gehienez, eta edukiera %50era mugatuta badago.\n65. Kirolari federatu bat lehiatu daiteke? COVID-19aren kasu positiboen azken 14 egunetako intzidentzia tasa metatua 100.000 biztanleko 500 baino gutxiagokoa duten udalerrietan, lehiaketa profesionalean eta federatuan murgilduta dauden taldeen entrenamenduak eta kirol lehiaketak egin ahal izango dira. COVID-19aren kasu positiboen azken 14 egunetako intzidentzia-tasa metatua 100.000 biztanleko 500 edo gehiagokoa duten udalerrietan lehiaketa profesionalean edo erdi-profesionalean murgilduta dauden taldeen entrenamenduak eta kirol lehiaketak egin ahal izango dira bakarrik.\n66. Musika eta abesbatzen entseguak debekatuta daude oraindik? Etenda jarraitzen dute ahots-musikako entsegu eta jarduera kolektibo ez-profesionalek, hezkuntza arautuan daudenen kasuan izan ezik.\n67. Eta dantza taldeenak? Dantza talde ez-profesionalen entseguak baimentzen dira, eta, nolanahi ere, zorrotz errespetatu beharko dira pertsonen arteko segurtasun distantziaren, maskara erabiltzearen eta kontaktu fisikorik gabeko sei laguneko taldeen prebentzio-baldintzak.\n68. Zer edukiera errespetatu behar du saltoki txiki batek? 150 metro koadro baino gutxiagoko establezimenduek ezingo dute edukieraren %60 gainditu.\n69. Eta azalera handia bada? 150 metro koadrotik gorako azalera duten merkataritza-establezimenduek edukieraren %40ko gehieneko edukiera baimendua izatera igaroko dira, eta, hala badagokio, gehieneko edukiera hori bera aplikatuko zaie merkataritza-guneei solairu eta saltoki bakoitzean, haien azalera edozein dela ere. Merkataritza-guneetako arduradunek neurri nahikoak jarriko dituzte muga hori betearazteko.\n70. Joan naiteke ikastera bizitoki dugun udalerrian ez dagoen zentro, akademia edo euskaltegi batera? Nola justifikatuko dut? Egoera hori berariaz jasota dago urriaren 25eko 926/2020 Errege Dekretuaren 6.1.c artikuluan, hau da, Unibertsitateetara, ikastetxeetara eta ikastetxeetara joatea, hizkuntza-eskolak barne. Baliozkoa eta nahikoa den edozein dokumenturen bidez egiaztatu ahal izango da.\n71. Supermerkatuek edo elikagaien dendek sal dezakete alkohola 21:00etatik aurrera? Eta beranduago ixten badute? 21:00ak eta 8:00ak artean ezingo da alkoholik saldu. Era berean, ezin da bide publikoan kontsumitu.\n72. Joan gaitezke bizitoki dugun udalerritik kanpo egiten den hileta, hil-beila edo ehorzketa batera? Eta EAEtik kanpora? Bizitoki dugun udalerrian egiten diren hileta, beila edo ehorzketetara joan gaitezke. Udalerritik eta EAEtik kanpo gertatzen direnetara bigarren mailara arteko senideak joan ahal izango dira. Nolanahi ere, atal honetan ezarritako neurriak bete behar dira:\nHil-beiletan, 30 pertsona batu ahalko dira, gehienez, aire zabaleko espazioetan, eta 6, espazio itxietan.\nBertaratzen den pertsona kopurua txikiagoa izanez gero, ezingo da baimendutako edukieraren %50 gainditu.\n73. Gaueko zer ordutara arte egongo da garraio publikoa? Hiru lurralde historikoetako eremu txikiagoko garraio publikoaren azken irteera 23:00etan izango da. Gidaridun taxia edo ibilgailua izan ezik.\n74. Jan edo edan daiteke garraio publikoan? Bidaia-denbora bi ordutik beherakoa bada, ezin da jan, baina bai edan. Nolanahi ere, gaur egungo testuinguruan, berariaz ez da gomendatzen edarien kontsumoa garraio publikoan.\n75. Badago okupazio-mugarik garraio publikoan? Ez, garraio publiko eta pribatuetan ibilgailuak duen plaza adina pertsona joan ahalko da, betiere maskara jantzita.\n76. Zer gertatzen da kultur ekitaldi batera joan eta hau 22:00ak baino beranduago amaitzen bada? Jarduera edo ekitaldi kultural edo sozialik ezingo da 21:00ak baino beranduago amaitu. Ordubete izango da (22:00ak arte) etxera itzultzeko.\n77. Egin al daitezke erkidegoen bilerak edo jabeen batzarrak? Bilerak egin ahal izango dira, betiere topaketak egiten diren lokaletan ezarritako edukiera-mugak betetzen badira. Hala ere, bertaratutakoen joan-etorriei dagokienez, kontuan hartu beharko dira indarrean dauden mugikortasun-mugak, eta beti errespetatu beharko dira.\n78. Akziodunen edo kooperatibisten batzarretara jo daiteke? Bai. Horrelako ekitaldietara joatea baimentzen da, inolako lurralde-mugarik gabe. Bana-banako dokumentu bat eraman beharko da, erakunde antolatzaileak beteta eta igorrita, joan-etorri hori justifikatzeko.\n79. Baimenduta al dago arrazoi sindikalengatik, alderdi politikoen, enpresa-elkarteen eta antzekoen jarduerengatik lekualdatzea? Bai. Jarduera instituzional edo profesionaltzat jotzen baitira.\n80. Baimenduta al dago manifestazioetara joateko mugikortasuna? Irizpide orokor gisa, manifestazioa egiten den herrian edo mugakidean bizi diren pertsonak bakarrik joan litezke. Hala ere, manifestazioetan, elkarretaratzeetan edo kaleratzeengatik egindako protestetan, ordezkari sindikalak eta zuzenean kaltetutako langileak joan ahal izango dira.\n81. Erre daiteke bide publikoan? Bi metroko gutxieneko distantzia gordetzerik badago bakarrik.\n82. Derrigorrezkoa al da erabilera publikoko establezimenduak eta lekuak aireztatzea? Erabilera publikoko establezimenduek eta tokiek aireztapen iraunkorra bermatu beharko dute egunean zehar, eta lokalak ireki eta ixten direnean ere bai. Aireztapena mekanikoa bada, kanpoko airearen sarrera maximizatu beharko da, eta airearen birzirkulazioa saihestu. Aireztapen eta girotze sistemek indarrean dagoen araudiaren arabera eraikinetan eta lokaletan jarduteko eta mantentze-lanak egiteko gomendioak bete beharko dituzte.\n83. IAT nire ibilgailura pasatu behar badut eta izapidea 22:00etatik aurrera amaitzen badut, baimenduta dago lekualdatzea? Bai, itzulerako bidaia zuzenean egin ahal izango da bizilekura, baldin eta egindako izapidea egiaztatzen bada.\n84. Herritar batek, zirkulatzeko baimenduta dauden ordutegiak betez gero, bizilekua duen udalerria ez den beste udalerri batean igaro al dezake gaua karabanan? Ez, soilik igarobidean badago eta karabanentzat baimendutako lekuetan aparkatzen badu.\n85. Kontsulta medikoetara beste pertsona bat lagundu daiteke? Bai, laguntzaile bat onartzen da.\n86. Baimenduta al dago gurtza-lekura joatea (meskita) beste udalerri batera, gure udalerrian bertan ez badago? Aurreko udal-mugikortasunaren murrizketan interpretatu zen bezala, erlijio zerbitzuetara edo kultu-zerbitzuetara joateko aukera ematen da, baina salbuespen gisa, bizileku den udalerrian ez badago, eta beti gertuen dagoen lekura. Ez dago inolako muga kuantitatiborik, eta behar beste aldiz egin daitezke. Era berean, gurtza-zentroko batzordekideak, soldatapekoak izan ala ez, oratorioa dagoen udalerrian bizi ez badira, erregulartasunez joan daitezke irekitzera eta ixtera, garbitzera edo mantentzera.


San Roque de Carral\nSan Roque de Carral zabalgunea Sopuertako udalerrian kokatuta dago eta udaletxeak berak kudeatzen du.\nSan Roque de Carralera BI-2701 errepidetik iritsiko gara, Muskiz eta Balmaseda lotzen di tuen errepidetik. Sopuertatik hurbil, Mercadillo auzoaren ondoan, 30. kilometroa adierazten duen mugarria aurkituko dugu. Horren ondotik, seinaleztaturiko bide estu bat abiatzen da eta bertatik hartuko dugu. Ibaia zubi txiki batetik zeharkatu ondoren, errepideak ezkerretara egiten du, eta handik metro gutxi batzuetara, San Roqueren baseliza ikusiko dugu; zabalgunea horren atzean dago.\nSan Roque de Carral zabalgunearen kokapen mapa\nPlatanondo handiek, euren adarrekin, jolas-eremua estaltzen dute, eta gerizpe leuna ematen diote udan; gainera, argiaren eta kolorearen tonu politak sortzen dituzte udazkenean.\nSan Roqueren baselizaren atzean, mahaiak eta erretegiak daude, Bezi errekaren ertzeko zelai berdean. Bertan, uharka txiki bat eta kanal bat ikusiko ditugu, eta horiek, beste garai batean, inguruko errotaren bat mugitzeko erabili ziren.\nSan Roque de Carral landa-eremu batean dago, inguruko paisaiak agerian jartzen duenez: larre berdeak, ganaduak bertan bazkan lasai-lasai egiteko, eta harago, mendia dago, zaindaritzat eta haitz indartsuen aurkako defendatzailetzat.\nSopuertako udala: Ibilbideak


224 kirolarik parte hartu dute Nafarroa Oinezeko Bikin Batin Duatloia Lesakan\n2017ko Nafarroa Oinezeko urteko jardueren baitan, Bikin Batin Duatloia kirol proba berezia burutu da larunbatean Lesakan, Tantirumairu Ikastolak antolatutsa. Nafarroa Oinezeko leloari lotuta, kirolariek bi modalitatetan osatu dute proba. Lehenengo 20 kilometroko ibilbidea mendi bizikletan egin du bikote partaideetako batek (854 metroko desnibel positiboarekin), eta ondoren 13 kilometro lasterka (450 metroko desnibelarekin) osatu du bigarren bikotekideak. Denera 112 bikotek parte hartu dute, 224 kirolarik guztira.\nHorien artean Arantzako Asier Apezetxea txirrindulariak eta Hernaniko Unai Santamaria lasterkariak lortu dute Lesakako Plaza Zaharrera lehen postuan ailegatzea. Ordubete, 56 minutu eta 22 segundo behar izan dituzte lana burutzeko. 20 segunduko aldea bertzerik ez diote atera bigarren sailkatuei, Berako Juan Carlos Garro eta Joseba Larralderi (1:56:42). Ibilbidea bi ordu baino guttiagotan egin duten bikote bakarrak izan dira. Podiumeko hirugarren koxkara Gipuzkoako bikote bat igo da, Amasako Eneko Gurrutxagak eta Adunako Liher Etxeberriak osatutakoa (2:00:11). Ibilbidea “gogorra eta teknikoa izan da, baina aldi berean zoragarria”, kirolari anitzen erranetan.\nEmakumezkoek bakarrik osatutako bikote bakarra atera da, eta beraiek lortu dute lehen saria. Iturengo Oihana Mindegiak eta Lesakako Kristine Txoperenak hiru ordu, 14 minutu eta 9 segundo behar izan ditute proba egiteko.\nBikote mistoen sailkapenari dagokionez, bizikletako zatia lehen postan bukatu duen Javier Sein iturendarra eta Marina Aznal elizondarra izan dira bizkorrenak (2:07:50), Astigarragako Iñigo Reoyo eta Lesakako Idoia Maritxalar bigarren (2:22:14) eta Lesakako Irati Otxoteko eta Berako Juan Ramon Pikabea hirugarren (2:30:00).\nBortzirietako kirolariek osatutako bikoteei dagokienez, Juan Carlos Garro eta Joseba Larralde beratarrek lortu dute lehen saria, sailkapen orokorrean seigarren izan diren Aitor Begino igantziarraren eta Xabier Etxegarai lesakarrak bigarrena (2:03:22) eta orokorrean zortzigarren izan diren Aitor Almandoz eta Mikel Urtxegi igantziarrek hirugarrena (2:05:52).\nEz zen dirurik sarirako, baina lehenbizikoek, Anas Alberro Tantirumairu ikastolako gurasoak egindako oroigarri bikainak jaso dituzte saritzat. Gainera, ibilbide osoan izan duten giro paregabea ere goraipatu dute, batez ere Linddurrenborda sagardotegiko errelebo eremuan eta plazan. Hain zuzen, goizeko 9etan plazan tobera doinuekin emandako txirrindularien irteera ikusi ondotik, anitz izan dira sagardotegiraino oinez hurbildu diren korrikalariak eta ikusleak.\nTxirrindulariek Lesakako Plaza Zaharretik, eta Frainera goitu ondotik, Piedadeko gaina, Sastrin, Itsaszelaieta, Sastrin, Izotzaldea eta fabrikan barrena pasatu ondotik, Linddurrenborda sagardotegian erreleboa eman diote lasterkariari. Honek, Banarta, Alasta, tiro zelaia, Eskolamendi, Baldrun, Berrotarango erreka eta Mairuerregenekobordan barrena egin du lasterketa, plazara ailegatu baino lehen.\nSari banaketaren eta luntxaren ondotik, 420 lagunek, bai kirolariak baita Nafarroa Oinezeko laguntzaileak ere, parte hartu dute frontoian egindako herri bazkarian. Bazkalondoan sari ederrak zozketatu dituzte eta fanfarre batek alaitu du giroa.\n1. Asier Apezetxea (Arantza)-Unai Santamaria (Hernani), 1:56:22\n2. Juan Carlos Garro (Bera)-Joseba Larralde (Bera), 1:56:42\n3. Eneko Gurrutxaga (Amasa)-Liher Etxeberria (Aduna), 2:00:11\n4. Javi Rubio (Irun)-Julen Castrillon (Hondarribia), 2:02:21\n5. Ibai Ordax (Doneztebe)-Aitor Bertiz (Doneztebe), 2:02:59\n1. Oihana Mindegia (Ituren)-Kristine Txoperena (Lesaka), 3:14:09\n1. Javier Sein (Ituren)-Marina Aznal (Elizondo), 2:07:50\n2. Iñigo Reoyo (Astigarraga)-Idoia Maritxalar (Lesaka), 2:22:14\n3. Irati Otxoteko (Lesaka)-Juan Ramon Pikabea (Bera), 2:30:00\n4. Jesus Almandoz (Lesaka)-Argiñe Ordoki (Lesaka), 2:34:28\n5. Asier Valverde (Oiartzun)-Erkuden Almagro (Uharte), 2:37:22


APNABI eta bere bizitza independenteko proiektua, jardunbide egokien Europako jardunaldirako hautatuak - Apnabi\n07/01/2022 07/01/2022 Berriak, Esperientziak, Heldu Bizitza\nAutismo Europa erakundeak APNABI Autismo Bizkaiaren bizitza independentea bultzatzeko proiektua hautatu du, “Independent life for Autistic People in need of a high level of support” jardunaldian aurkezteko. Datorren ostiralean, urtarrilaren 14an, 16:00etatik 18:00etara izango da hori.\nSaioan beste 4 esperientzia interesgarri partekatuko dira: laguntza-premia handiak dituzten pertsonentzako bizitza independenteko etxeetako berrikuntza-proiektuak, Autismo Sevillaren eskutik, Fondation Autisme Luxenbourg-en zerbitzuen erakusketa, AT-Autism-en Synergy programa (Londres) eta Sésame Autisme-ren proiektua Lyonen (Frantzia).\nJardunaldian parte hartzeko izen-ematea urtarrilaren 12ra arte egongo da zabalik esteka honetan. Nabarmentzekoa da saioaren garapena ingelesez izango dela oso-osorik.\nAEN, apnabi, autismoa, bilbo, bizkaia, europa, lankidetza.


2020-11-25 Udal bilkura - - Maxixatzen.eus\nAzkoitia Bai 2020-11-25 20:00\nJarraian udal bilkura honetan Azkoitia Bai taldeak esan eta bozkatutakoa:\n2.- Gaiaren premiatasuna berretsiz gero, Euskal Poliziaren – Udaltzaingoaren – oinarrizko eskalako agente kategorian sartzeko hautaketa-prozesu bateratuen kudeaketarako, kudeaketa materialaren gomendioa Polizia eta Larrialdietako Euskal Akademiari emateko hitzarmena onartzea.\nHutsik ditugun plazak lehen bai lehen bete daitezen, gure oniritzia.\n3.- Azkoitia Lantzen eta Azkoitiko udalaren Lankidetza hitzarmenaren ondorioz, Oñartxo zabortegi zaharrean lixibiatuen tratamendu zerbitzuak finantzatzeko 1. kreditu konpromisoa onartzea.\nGure taldea ez da Azkoitia Lantzeneko partaide, sozietate hau sortu zutenak baitute gure ustez ixteko obligazioa eta herritarrok dirutza hau ordaindu beharraren erantzukizuna. Beraz hemen gertatu zen ingurumen hondamendiaren barkamena inork eskatu ez duenez, udaletxe honen izenean, garai hartan zabortegi honen kontra lan egin zutenei, neu eskatzen ausartuko naiz, nahiz eta ni orduan, bertan borrokan egon ziren gazteak baino zerbait gaztetxoagoa izan. Beraz, barkatu udaletxe honek zuen aldarrikapenei kasurik egin ez izana eta eskerrak eman zuen ikasgaiek, orain gutxi izan dugun zabortegien beste kapitulu berri batean, belarriak tente izaten asko lagundu digulako.\nAzkoitia Lantzenera bueltatuz berriz, badirudi berri onak ditugula azken egunotan eta guk, Azkoitiko herriarentzat ongi eginak goraipatzeko inongo lotsarik ez dugunez, gure zorionik beroena Txalon errekan burutu dituzuen negoziaketen emaitzagatik, ea aurrerantzean eremu horretan eta beste denetan ditugun obligazio denak burutzeko kapaz zareten eta azkenik diru gehiegi galdu gabe Azkoitia Lantzen ixten duzuen, bitartean guk zoriontzen jarraitzeko ez dugu inongo eragozpenik.\nEta bukatzeko Azkoitia Lantzeneko gaiei beti ematen diogun ezezko bozka.\n4.- Argiteri publikoan LED motako bonbillak ezartzea finantzatzeko 2. kreditu konpromisoa onartzea.\nHerriko argiteriaren kontsumoa jaisteren alde azaldu gara beti eta konpromiso honek laguntza garrantzitsu hauen bideratzea badakar, gure aldeko bozka duzue.\n5.- Kreditu gehigarrien bidez kredituak aldatzeko Azkoitiko Udaleko 7 zenbakidun espedientearen hasierako onespena.\nAzken lurralde batzordean zeuek esan zenuten nik hainbeste aldiz errepikatutakoa. Itziar Joaristi andereak Floreagako eremu batean asfaltatu beharra zegoela adierazi zizuenean, eman zenuten erantzunean hain zuzen. Honela Erantzun zenioten: Zerbait konpontzen hasten garen bakoitzean, beste auzo batzuetako eskariak egiten dizkigute beti. Aztertuko da eta hartu beharreko erabakia hartuko dugu. Bost/sei bat urte daramatzat nik hau esaten eta azkenean onartu duzue behintzat, zeuek zaretela gai hauetan erabakitzen duzuen bakarrak, beraz, beste alderdiekin erabakiak hartzen saiatzen ez zareten bitartean, ezetz bozkatzen jarraitu beharko dugu.\n6.- 2020rako Ordenantza Fiskalen aldaketa onartzea, ostalaritza kolektiboarentzat Covid 19 gaitzaren krisiaren ondorioz hobariak onartuz.\nTerrazak ez jartzeagatik eta sortuko ez duten zaborra jasotzeagatik kobratzea ez litzateke justua izango, beraz ados.\n7.- 2021erako Taxi tarifak onartzea.\nEz dugu ezer asko esateko. Ados tarifak mantentzearekin eta gogorarazi enegarrenez, hitzarmenak gaueko taxi zerbitzuaz diona aztertu behar dugula.\n8.- Azaroak 25, emakumeen kontrako indarkeria ezabatzeko Nazioarteko Egunari buruzko Adierazpen Instituzionalak.\nHonelako udal bilkuretan urtetan jardun nuen emakumeen aurkako indarkeria salatzen eta beste alderdion inplikazioa eskatzen, denok batera ekintza xumeren batzuetarako konbidapenak egiten eta ez nuen erantzunik lortu. Badakizue adierazpen- mozioekin , ez dugula sinesmenik, irakurketa hutsean bihurtzen baitira. Ez dut asko luzatu nahi eta adierazpenen aurrean gure iritzia aspaldi argitaratu genuen, 2018ko Ekainaren 29an hain zuzen ,hori bai, badakizue gure herrian lanketa edo ekintza konkreturen bat egiteko beti bezala gurekin kontatu dezakezuela, bitartean abstenitu egingo gara.\n9.- Euskararen Nazioarteko Egunari buruzko Adierazpen instituzionala.\nAurreko puntuan erantzun dugu ez garela adierazpen instituzionalen aldekoak, hori bai, gai honi buruz, bai batzordeetan eta bai kontzejupeko hurrengo argitalpenerako, jakinarazi dugu gure iritzia


Interview with Ion Izagirre Insausti 2021-10-12 EU - CyclingFever - The International Cycling Social Network - Get the Cycling fever!\nTotal Interviews: 26746\nBerria, Eñaut Agirrebengoa, 12 October 2021\nPosted by: jon ezeitza\nEgonkortasun bila doa Ion Izagirre Cofidis taldera. Astanan segitu zezakeen, baina irtetea erabaki du. Sasoi osoan etxekoen falta nabaritzen duen arren, ziklismoaz gozatzen segitzen du. BERRIA 2021eko urriak 12 - Agurain 0 Gelditzeak gauzak perspektibaz ikusteko aukera ematen du. Ziklistek ia ez dute bizikletatik jaisteko betarik izaten, baina, behin denboraldia bukatuta, hausnarrari lotu zaio Ion Izagirre (Ormaiztegi, Gipuzkoa, 1989). Sakrifizioak sakrifizio, «zorte handia» duela sentitzen du: «Nire pasioa lanbide dut. Ingurukoek aprobetxatzeko esaten didate». Cofidisen hasiko du hurrengo sasoia, bere ibilbide profesionaleko hamahirugarrena. Ekinean «beste bost bat urtez» jarrai lezake: «Sinatuko nuke hala izatea». Denboraldia modu ikusgarrian bukatu da, besteak beste, aspaldiko Paris-Roubaix gogorrenarekin. Muturreko baldintzetan lehiatu ziren ziklistak. Zu, ordea, oporretan zeunden ordurako. Tenerifen nengoen, hondartzan, eta aplikazioen bidez ikusi nuen Paris-Roubaix. Ederki nengoen: umeekin jolas egin, tarteka lasterketa ikusi... Ni aurtengo lanak eginda nintzen jada, eta, behin oporrak hartuta, ez dut inbidiarik izaten. Eta Roubaixen egin zuen eguraldiarekin, zer esanik ez. Horren eguraldi txarrarekin lehiatzen zaretenean, bada gozamenik, edo dena da sufrimendua? Ondo bazaude, gozatzen duzu. Badakizu beste denak ere miseria pasatzen ari direla. Dena psikologikoa da. Burua prest baduzu, beste jarrera batekin aritzen zara, baldintzak penagarriak izan arren. Ordea, kexaka hasten bazara eta gogoa zalantzaz betetzen bazaizu, gorputza kutsatu egiten zaizu. Azken denboraldia izan duzu Astana taldean. Gorputzak nahi bezala erantzun dizu? Lehen zatia oso txukuna izan zen, Paris-Nizako hirugarren postuarekin eta Itzuliko etapa garaipenarekin. Gero, lehen hamarretan sartu nintzen Romandian eta Dauphinen, eta Espainiako erlojupeko txapelketa irabazi nuen. Horra arte, emaitzak onak izan ziren. Bigarren zatia, ordea, ez da espero bezain ona izan. Tourrean bigarren postu bat lortu nuen, baina zapore gazi-gozoa gelditu zitzaidan, akats taktiko bat egin genuelako. Vueltan, berriz, animoso eta indartsu nengoen, baina ez nintzen gai izan neure burua ihesaldietan luzitzeko. Eta Olinpiar Jokoetakoa desastre bat izan zen. Kaxkarra izan da, hortaz, bukaera; baina ez denboraldi osoa. Hondarribiako etapa irabazi zenuen Itzulian, baina, akaso, zerbait gehiago lortzea ere espero zenuen. Azken txapelduna zinen. Gutxienez podiumaren borrokan egotea espero zitekeen, bai. Baina Pogacar eta Roglic zeuden, eta haien pare aritzea ezinezkoa da gaur egun. Erlojupekoan denbora galdu nuen, eta hori kolpea izan zen psikologikoki. Azken garailea nintzen, eta gogotsu nengoen etxeko lasterketan berriro aurrean izateko. Fisikoki ongi aritu nintzen, baina garbi dago beste bi munstro horiek beste maila batean daudela. Jaun eta jabe dira itzuli handietan, baina astebeteko lasterketak eta klasikoak ere nahi bezala irabazten dituzte. Apurrik ere ez dizuete uzten besteoi. Hor daude edozein urte garaitan eta modalitatetan. Garaipenak, beraz, gero eta garestiago daude. Zaila da aurrean egotea, eta irabaztea, are eta gehiago. Hala ere, behin baino gehiagotan altxatu dituzu besoak Astanan eman dituzun hiru urteetan. Aro arrakastatsua izan da, ala? Denetarik egon da. Hasiera ametsetakoa izan zen, Itzuliko garaipena tarteko. Gero, pandemiak hankaz gora jarri zuen dena, eta Tourrean lepauztaia hautsi nuen. Azkar osatu nintzen, ordea, eta etapa bat irabazi nuen Vueltan. Garaipen horrek balio izan zidan urte txar bat sentipen onekin bukatzeko, eta noski, itzuli handietako bilduma osatzeko. Euskal Herriko bost txirrindulari zeundeten Astanan, eta denek aldi berean alde egin duzue. Zergatik? Arrazoi asko dago. Azken urteetan aldaketak izan dira taldearen kudeaketan. Desadostasun handiak zeuden, goitik hasi eta beheraino. Orain, ematen du Vinokurovek boterea berreskuratu duela. Izan diren gerra guztiek ezegonkortasun giroa sortu dute. Zalantza handiak genituen: taldeak aurrera jarraituko zuen, zer baldintzatan... Nik baneukan jarraitzeko aukera, baina sentsazioa nuen bakarrik gelditu behar nintzela, eta nire bidea jarraitzea erabaki dut. Cofidisen egingo dituzu hurrengo urratsak. Zergatik hautatu duzu talde hori? Denbora asko pasatu dut zein taldetara joan pentsatzen. Cofidisen baditut ezagunak: Herrada anaiak, Ruben Fernandez, Bingen Fernandez kirol zuzendaria... Gainera, berriki Gorka Gerrikagoitia fitxatu dute. Bigarren mailako talde gisa hartua izan da Cofidis, baina World Tourrean daude, eta egutegi nahiko finkoa daukate. Cedric Vasseur managerrarekin hitz egin nuen, eta gustatu egin zitzaidan nirekiko zuen ideia. Taldeko liderretako bat izatea nahi dute, Guillaume Martinekin eta Herrada anaiekin batera. Niregan sinesten dute, eta badakit garrantzitsua izango naizela. Horretaz aparte, Cofidisek, enpresa gisa, urte asko daramatza txirrindularitza taldea babesten. Oso proiektu egonkorra da. Nolakoak izaten dira kontratua bukatzen zaizuneko urteak? Gogaikarria da talde bila aritzea? Lehenik, zauden taldeak eta bestelakoek zer eskaintzen dizuten ikusi behar duzu. Talde askorekin hitz egiten duzu, baina kontuak itxi gabe izaten dira, eta pixka bat itxaroteko esaten dizute batzuetan. Eskaintzak ere aldatuz joaten dira: orain urte bat eskaintzen dizute, gero bi... Dantza bat izaten da, aste askoan luzatzen dena. Ate batzuk itxi egiten dira, eta beste batzuk ireki. Okerrena denboraldi bukaerara gauzak zehaztu gabe iristea da. Aurrekontuak agortuz doaz; jada ez dago hainbeste tokirik taldeetan, eta zifrak ez dira lehengoak. Batzuetan presaka aritu behar izaten duzu, eta lasterketetan nabaritu egiten duzu presio puntu hori. Asko hitz egin duzu Bingen Fernandezekin? Bai, kontratua itxi aurretik batez ere. Talde berri batera joan behar duzunean, zer egoeratan dagoen eta gauzak nola egiten dituen jakin nahi duzu. Esan zidan berehala egokituko naizela, nahiz eta ziurrenik frantsesa ikasi beharko dudan. Hori ez da erraza izango, ideiarik ere ez baitut. Baina tira, bere garaian italiera ere ikasi nuen. Aurten ez ezik, datorren urtean ere kontratu kontuei erreparatu beharko diezu, urte bakarrerako sinatu baituzu Cofidisekin. Formula horrekin sentitzen zara erosoen? Nonbait finkatzeko intentzioa izan dut azken urteetan, baina, gauza batengatik edo bestearengatik, ez da posible izan. Orain, Cofidisek aukera ona eman dit, eta oso eskertuta nago harekin, baina nire denbora hartu nahi dut aldaketara ohitzeko. Horregatik sinatu dut urtebeterako. Oso gustura aritzea espero dut, eta, hala balitz, luzatuko genuke hitzarmena. Dagoeneko baduzu datorren denboraldiko bide orria? Laster kontzentrazio txiki bat egingo dugu Frantzian, arropak eta bizikletak hartzeko eta mediku proba guztiak egiteko. Hor hasiko gara plana zehazten. Abenduan Denian [Herrialde Katalanak] elkartuko gara, eta pentsatzen dut orduan finkatuko dugula denboraldiko lehen zatiko egutegia. Astebeteko itzulietan lider gisa aritzea da asmoa, baina oraindik ez ditugu zehaztu zeintzuk izango diren itzuli horiek. Bat Euskal Herriko Itzulia izango da, hori ziur. Eta itzuli handietan, ikusi egin behar zer asmo duten Guillaume Martinekin eta nirekin. Oraindik mahai gainean dago dena. Cofidisek 2008koa du Tourreko azken etapa garaipena. Madarikazioa apurtzeko pertsona aproposa izan zaitezke? Baliteke, zergatik ez. Lehenik, ikusi beharko da Tourrera noan, eta zer helbururekin. Sailkapen nagusia lehiatzea beti da erakargarria. Azkenaldian Martin oso erregular ibili izan da itzuli handietan, baina lehen bosten artean sartzea oso zaila da gaur-gaurkoz. Beste aukera etapen ehizan buru-belarri aritzea izango litzateke. Anaia ez duzu aldamenean izango. 2017an ere zure kasa ibili zinen. Ezinbestean sumatuko duzu haren falta, ezta? Azkenean anaia da, oso ondo ezagutzen dugu elkar, eta beti da errazagoa bera alboan izanda lehiatzea. Gainera, oso ondo irakurtzen ditu lasterketak, eta nortasun irmoa du erabakiak hartzeko garaian. Laguntza eta segurtasun handia ematen dit egoera askotan. Dena den, orain ez da mundua bukatzen. Begira Yates anaiei: bikiak dira, banatu egin dira, eta ez dabiltza gaizki. Gainera, egunero batera entrenatzen jarraituko dugu, eta ziur lasterketa askotan ere bat egingo dugula, talde ezberdinetan bada ere. Espioi bat izango dut Movistarren, eta berak Cofidisen. 32 urte dituzu. Dagoeneko beteranotzat zauzkate tropelean? Irteten ari diren txirrindulari gazte guztiekin, baietz esan beharko. Eta gazteak izateaz gain, oso onak dira. Lehen, profesionaletara pasatzean, normala zen lasterketak ezin bukatu aritzea. Liderrarentzat lan egiten zenuen, eta ikastera joaten zinen. Baina orain, hasiberriek lasterketarik onenak irabazten dituzte. Behetik gora begiratzen diegu, eta lehen alderantziz izaten zen. Gazteak oso prest iristen dira profesionaletara. Karga handiko entrenamenduak egiten dituzte, eta milimetroan zaintzen dute dena. Nik erdia ere ez nuen egiten. Baina, luzera begira, jasangarria da horren gaztetatik norbere burua hainbeste estutzea? Hori da kontua. Ikusi beharko da zer garapen duten. Hobekuntza ikaragarria ere ezin dute izan, jada goi mailako lasterketak irabazten ari baitira. Ea gorabeherak ere nola kudeatzen dituzten, urte txarrak eta lesioak ezin baitira saihestu. Gainera, hedabideek idealizatu egiten dituzte, iraganean izan diren mitoekin alderatuz. Maila sekulakoa dute, baina presioa ere bai. Zuk urte asko daramazu elitean, horrek eskatzen duen sakrifizio mailarekin. Ez zaude nekatuta txirrindulari bizimoduaz? Gehien kostatzen zaidana etxetik joatea da. Hiru ume ditut orain, eta horrek gauzak asko aldatzen ditu. Emaztea bakarrik gelditzen da dena eramateko. Lan handia da. Eta haien falta nabari dut, gero eta gehiago. Horrez gain, denbora asko pasatu dut betiko lagunengandik urruti. Baina lasterketen prestaketak ez nau gogaitzen. Ziklismoaz gozatzen jarraitzen dut; nire pasioa da, eta zorte handia dut, lanbidea ere badelako. Ingurukoek aprobetxatzeko esaten didate. Uste dut oraindik beste bost bat urte geratu ahal zaizkidala txirrindularitzan. Sinatuko nuke hala izatea. Hamabost garaipen lortu dituzu orain arte: horietatik hiru, itzuli handietan. Non irabazi nahiko zenuke erretiratu aurretik? Klasikoak asko gustatzen zaizkit: Ardenetakoak, Lombardia, Donostiako Klasikoa bera... Baina egun bakarreko lasterketak dira, eta dena alde izan behar duzu irabazi ahal izateko: sasoia, zortea, ibilbidea... Ez da batere erraza. Baina nahiko nuke halakoren bat poltsikoan sartu.